text:
भगवान् श्रीराम केर दैनिक जीवनचर्या
लेखक: श्री कमल प्रसादजी श्रीवास्तव
(स्रोत: कल्याण जीवनचर्या विशेषांक – भाया: धर्ममार्ग, अर्कुट, प्रवीण ना. चौधरी) मैथिली अनुवादकः प्रवीण नारायण चौधरी
भगवान् श्रीराम अनन्त-कोटि-ब्रह्माण्ड-नायक परम पिता परमेश्वर केर अवतार छलाह आर धर्मक मर्यादा रखबाक लेल भारतभूमि अयोध्या मे राजा दशरथ केर ओतय पुत्ररूप मे अवतरित भेल छलाह। ओहि समय राक्षसादिक बीभत्स रूप एतेक प्रचण्ड भऽ गेल जे ऋषि-मुनि, गौ एवं ब्राह्मण केर जीवन संकट मे पड़ि गेल छल। जतय-जतय कोनो शास्त्र-विहित यज्ञ-कर्म आदि कैल जाएत छल, राक्षसगण ओकरा विध्वंस करबाक लेल सदैव तत्पर रहैत छल। राक्षस केर राजा रावण भारत-भूमिपर अपना एकच्छत्र राज्य स्थापित करबाक लेल चारू दिस जाल पसारि रहल छल। देवता लोकनि केर आग्रह एवं अनुनय-विनय केर फलस्वरूप भगवान् स्वयं अपन अंश सहित राम, लक्ष्मण, भरत एवं शत्रुघ्नक रूपमे अवतरित भेलाह।
भगवान् श्रीरामक आदर्श चरित्र केर विवरण हम भिन्न-भिन्न रामायण मे पबैत छी; जाहि मे वाल्मीकीय रामायण, अध्यात्मरामायण तथा परम भक्त गोस्वामी तुलसीदासजीरचित श्रीरामचरितमानस प्रमुख अछि। एहि निबन्धक आधार जाहि मे मर्यादा पुरुषोत्तम भगवान् श्रीरामजीक दिनचर्याक दिग्दर्शन कराओल गेल अछि, गोस्वामी तुलसीदासजीकृत रामचरितमानस थीक।
साधारण बालक सब जेकाँ बालकपन मे अपन छोट भाइ लोकनि आर बाल-सखा सबहक संग भगवान् श्रीराम सरयू नदीक तटपर कन्दुकक्रीड़ा एवं अन्य खेल सब मे एना मस्त भऽ जाएथ जे हुनका खेबाक-पीबाक सुधि सेहो नहि रहि जाएत छलन्हि।
भोजन करत बोल जब राजा। नहिं आवत तजि बाल समाजा॥
कौसल्या जब बोलन जाई। ठुमुक ठुमुक प्रभु चलहिं पराई॥रा.च.मा. १/२०३/६-७॥
अपन भाइ सबहक संग वेद-पुराण केर चर्चा करब, माता-पिता, गुरुकेर आज्ञानुसार प्रतिदिन दैनिक कार्य मे लागि जायब हुनक नित्य केर कार्यक्रम छल –
जेहि विधि सुखी होहिं पुर लोगा। करहिं कृपानिधि सोइ संजोगा॥
बेद पुरान सुनहिं मन लाई। आपु कहहिं अनुजन्ह समुझाई॥
प्रातकाल उठि कै रघुनाथा। मातु पिता गुरु नावहिं माथा॥
आयसु मागि करहिं पुर काजा। देखि चरित हरषइ मन राजा॥रा.च.मा. १/२०५/५-८॥
विश्वामित्र मुनि केर यज्ञक रक्षा भगवान् श्रीराम द्वारा जाहि तत्परताक संग भेल तथा राक्षस सबहक भय सँ हुनका कोना निर्भय कएलनि, एहि सबहक झाँखी जखन हम रामचरितमानस मे देखैत छी तऽ हुनक वीरता, धीरता एवं कार्य-तत्परताक दिशा मे हमरा लोकनिक ध्यान बरबस आकर्षित भऽ जाएत अछि और हुनका हम सब धर्मक परम आदर्श केर रूप मे पबैत छी।
प्रात कहा मुनि सन रघुराई। निर्भय जग्य करहु तुम्ह जाई॥
होम करन लागे मुनि झारी। आपु रहे मख कीं रखवारी॥
सुनि मारीच निसाचर क्रोही। लै सहाय धावा मुनिद्रोही॥
बिनु फर बान राम तेहि मारा। सत जोजन गा सागर पारा॥
पावक सर सुबाहु पुनि मारा। अनुज निसाचर कटकु सँघारा॥
मारि असुर द्विज निर्भयकारी। अस्तुति करहिं देव मुनि झारी॥
तहँ पुनि कछुक दिवस रघुराया। रहे कीन्हि बिप्रन्ह पर दाया॥
भगति हेतु बहु कथा पुराना॥ कहे बिप्र जद्यपि प्रभु जाना॥रा.च.मा. १/२१०/१-८॥
विश्वामित्र मुनि केर यज्ञक पूर्णाहुति पश्चात् भगवान् श्रीराम और लक्ष्मणजी दुनु भाइ मुनिक संग धनुषयज्ञ देखबाक लेल जनकपुर पहुँचैत छथि। रास्ता मे गौतम ऋषि केर पत्नी अहल्या, जे शापवश पत्थर भऽ गेल छलीह, तिनकर उद्धार प्रभु द्वारा अपन चरणकमल केर धूलकण स्पर्श करबैत केलनि। भगवान् श्रीराम आखिर पतितपावन तऽ छलाहे!
जनकपुर मे गुरुक सेवा करब भगवान् श्रीराम और लक्ष्मणजी केर दैनिक कार्यक्रम छल। हुनक दिनचर्या मे भक्तवत्सलता, नम्रता आर संकोच केर सेहो स्थान रहैत छल। नगर-दर्शन केर वास्ते जखन लक्ष्मणजीक हृदय मे विशेष लालसा जाग्रत भेलनि तखन भगवान् श्रीराम गुरुजी विश्वामित्र मुनि सँ कोना लजाएत आ विनती करैत आज्ञा माँगैत छथि, से देखू –
लखन हृदयँ लालसा बिसेषी। जाइ जनकपुर आइअ देखी॥
प्रभु भय बहुरि मुनिहि सकुचाहीं। प्रगट न कहहिं मनहिं मुसुकाहीं॥
राम अनुज मन की गति जानी। भगत बछलता हियँ हुलसानी॥
परम बिनीत सकुचि मुसुकाई। बोले गुर अनुसासन पाई॥
नाथ लखनु पुरु देखन चहहीं। प्रभु सकोच डर प्रगट न कहहीं॥
जौं राउर आयसु मैं पावौं। नगर देखाइ तुरत लै आवौं॥
सुनि मुनीस कह बचन सप्रीती। कस न राम तुम्ह राखहु नीती॥
धरम सेतु पालक तुम्ह ताता। प्रेम बिबस सेवक सुखदाता॥रा.च.मा. १/२१८/१-८॥
नगर तथा धनुषयज्ञशाला देखिते-देखिते जखन अबेर भऽ गेलनि तऽ भगवान् श्रीरामक मन मे भय भऽ गेलनि जे ओम्हर गुरुजी कहूँ अप्रसन्न नहि भऽ जाएथ। दुनु भाइ शीघ्रे गुरुजीक पास वापस आबि गेलाह।
सन्ध्याक समय सन्ध्यावन्दन और वेद, पुराण, इतिहासक चर्चा हुनकर दैनिक कार्यक्रम छल। जाहि श्रद्धा, निष्ठा एवं भक्ति सँ ओ गुरुजीक सेवा करैथ, तेकर झाँकी गोस्वामीजीक शब्द मे –
मुनिबर सयन कीन्हि तब जाई। लगे चरन चापन दोउ भाई॥
जिन्ह के चरन सरोरुह लागी। करत बिबिध जप जोग बिरागी॥
तेइ दोउ बंधु प्रेम जनु जीते। गुर पद कमल पलोटत प्रीते॥
बार बार मुनि अग्या दीन्ही। रघुबर जाइ सयन तब कीन्ही॥रा.च.मा. १/२२६/३-६॥
प्रातःकाल गुरुजीक जागय सँ पहिनहि भगवान् श्रीराम जागि जाएथ तथा गुरुजीक सेवा मे लागि जाएथ।
सकल सौच करि जाइ नहाए। नित्य निबाहि मुनिहि सिर नाए॥
समय जानि गुर आयसु पाई। लेन प्रसून चले दोउ भाई॥रा.च.मा. १/२२७/१-२॥
भगवान् श्रीराम धर्मक परम आदर्शस्वरूप छलाह आर हुनकर मन मे एकटा सुन्दर प्रेमपूर्ण पछतावा तखन भेलनि जखन हुनका पता चललनि जे हुनकर राज्याभिषेकक तैयारी भऽ रहल अछि। विश्व-इतिहास मे ई एकटा बेजोड़ उदाहरण अछि। ओ अपन हृदयक उद्गार प्रकट एना केलनि –
जनमें एक संग सब भाई। भोजन सयन केलि लरिकाई॥
करनबेध उपबीत बिआहा। संग संग सब भए उछाहा॥
बिमल बंस यहु अनुचित एकू। बंधु बिहाइ बड़ेहि अभिषेकू॥रा.च.मा. २/१०/५-७॥
मुदा जखन दोसरे दिन वनवासक सूचना भेटलनि तखन हुनका कनिकबो टा ग्लानि नहि भेलनि; बल्कि परम प्रसन्नता पबैत पिताक वचन केर रक्षाक लेल ओ चौदह वर्षक लेल ओ वन जा रहला अछि। कालिदास अपन महानतम् रचना रघुवंश मे एतय धरि लिखलनि अछि जे वनवासक सूचना पेला पर जखन लोक सब देखलक जे भगवान् श्रीरामक जेहन पर कोनो तरहक शिकन धरि नहि आयल तऽ ओ सब आश्चर्यचकित भेल आर हुनकर दिव्य सुन्दर मुखमण्डल देखिते रहि गेल।
भगवान् श्रीराम सेहो अपना आपकेँ बड पैघ भाग्यशाली बुझलनि आर एहि अवसर पर ओ कहलनि –
सुनु जननी सोइ सुत बड़भागी। जो पितु मातु बचन अनुरागी॥
तनय मातु पितु तोषनिहारा। दुर्लभ जननि सकल संसारा॥रा. च. मा. २/४१/७-८॥
चित्रकूट मे वास करबाक समय भगवान् श्रीराम केर दिनचर्या मे ऋषि-मुनि आदिक संग धर्मचर्चा एवं सत्संगक कार्यक्रम रहैत छल। ओ पत्नी तथा भ्राता केँ सेहो सुखी रखबाक चेष्टा करैथ।
सीय लखन जेहि बिधि सुखु लहहीं। सोइ रघुनाथ करहिं सोइ कहहीं॥
कहहिं पुरातन कथा कहानी। सुनहिं लखनु सिय अति सुखु मानी॥राम.च.मा. २/१४१/१-२॥
वनवासकाल मे ऋषि-मुनि सँ भेंट-घाँट करब आ राक्षस सबहक संहार प्रभु श्रीराम केर दिनचर्याक मुख्य भाग छल। पृथ्वी केँ राक्षस सँ रहित करबाक लेल ओ मुनि समाजक सोझाँ मे प्रतिज्ञा केलनि आर ओकर पालन अन्तो-अन्त धरि कएलनि –
निसिचर हीन करउँ महि भुज उठाइ पन कीन्ह।
सकल मुनिन्ह के आश्रमहि जाइ जाइ सुख दीन्ह॥राम.च.मा. ३/९॥
भगवान् श्रीराम केँ वन-गमनकाल मे अनेक प्रसंग – जेना वाल्मीकिजी संग भेंट, अत्रि संग मिलन, शरभंग तथा सुतीक्ष्णजी संग भेंट, अगस्त्यजी केर आश्रम मे प्रभुजीक पदार्पण, जटायुक उद्धार, शबरीजी सँ नवधा भक्तिक वर्णन, सुग्रीव सँ मित्रता, बालिवध, लक्ष्मणजीक संग सत्संग तथा नारद-राम-संवाद आदि अबैत अछि, जेकर माध्यम सँ हम सब भगवान् श्रीरामजीक दिनचर्या-सम्बन्धी अनेकों बात बुझि पबैत छी आर ओकरा अपन जीवनक धर्म, ज्ञान, वैराग्य तथा भगवद्भक्तिक तरफ अग्रसर करैत छी।
सीताहरण केर पश्चात् प्रभु श्रीराम द्वारा किष्किन्धा मे पर्वत केर शिखरपर वास करब और ओतय हुनकर दिनचर्याक प्रधानता रहब लक्ष्मणजीक संग सत्संग।
फटिक सिला अति सुभ्र सुहाई। सुख आसीन तहाँ बैठे द्वौ भाई॥
कहत अनुज सन कथा अनेका। भगति बिरति नृपनीति बिबेका॥रा.च.मा. ३/१३/६-७॥
रावण केर वध कय सीतासहित प्रभु लंका सँ अयोध्या लौटैत छथि। अयोध्या मे हुनक दिनचर्याक झाँकी गोस्वामीजी केर शब्द मे –
प्रातकाल सरऊ करि मज्जन। बैठहिं सभाँ संग द्विज सज्जन॥
बेद पुरान बसिष्ठ बखानहिं। सुनहिं राम जद्यपि सब जानहिं॥
अनुजन्ह संजुत भोजन करहीं। देखि सकल जननीं सुख भरहीं॥रा.च.मा. ७/२६/१-३॥
प्रजापालनक वास्ते भगवान् विशेष सचेष्ट एवं सतर्क रहैत छथि। राजसभा मे सनकादि तथा नारद आदि ऋषि प्रतिदिन अबैत छथि आर हुनका सँ वेद-पुराण तथा इतिहास केर चर्चा होएत अछि। भगवान् श्रीरामक दिनचर्या केर अन्तिम झाँकी हम सब अयोध्याक अमराई मे पबैत छी –
हरन सकल श्रम प्रभु श्रम पाई। गए जहाँ सीतर अवँराई॥
भरत दीन्ह निज बसन डसाई। बैठे प्रभु सेवहिं सब भाई॥
मारुतसुत तब मारुत करई। पुलक बपुष लोजन जल भरई॥रा.च.मा. ७/५०/५-७॥
धर्मक परम आदर्शस्वरूप भगवान् श्रीरामक दिनचर्या सँ हमरा सबकेँ एहेन प्रेरणा भेटैत अछि, जे जीवन केँ श्रद्धा, भक्ति एवं पवित्र प्रेम केर भावना सँ ओतप्रोत कय दैत अछि।
जय हो!
हरिः हरः!!


c: text/html

text:
कर्म प्रधान विस्व रचि राखा - जो जस करहिं सो तस फल चाखा।
अर्थात् एहि संसारमे जे कियो आयल अछि ओ निहित कर्म करबे करत आ तही लेल एहि संसारकेँ कर्मप्रधान मानल जाइछ, पुन: कर्म अनुरूप क्रियमाण, संचित ओ प्रारब्ध तीन तरहक फल पबैछ। हिन्दू धर्म-संस्कृतिमे जीवन पर्यन्त कर्मफलकेर जे किछु भोग छैक - तेकर अतिरिक्त मृत्युपरान्त सेहो कर्म अनुसार गति मानल गेल छैक। स्वर्ग आ नरक केर परिकल्पना ताहि लेल मानल जाइत छैक। सीधा शब्दमे पुण्यसँ स्वर्ग आ पाप सँ नर्क केर भोगक मान्यता छैक।
गार्हस्थ जीवनमे विभिन्न प्रकारक कर्म करैत अनचोके कतेको पापाचार होइत रहैत छैक। लेकिन दर्शनशास्त्र ओ वैदिक कर्मकाण्ड द्वारा एहेन तरहक पापक भोगकेँ मेटाबय लेल किछु व्रत ओ अनुष्ठान आदिक चर्चा आयल छैक। माघ कृष्ण चतुर्दशीक व्रत एहेन पापसँ मुक्तिकारक होयबाक चलते नरक-निवारण चतुर्दशी कहाइछ। आइ लोक दिन भरि उपास रखैत अछि। आजुक दिन शिव-परिवारक पूजनमे बेल आ तीर्थक जलसँ जलाभिषेक केर विशेष महत्त्व छैक।
मिथिलाक्षेत्रमे मकर संक्रान्तिसँ शुरु भेल शिवमठ पर दर्शन-पूजा, रवि-रवि मकर-मेला जेबाक प्रक्रियामे आइ चतुर्दशी दिन सेहो दर्शन-पूजापाठ लेल शिवमठपर जेबाक विशेष परंपरा छैक। लोक औझका व्रतक पारण लेल मठेपरसँ बेड फर आनैछ, संध्याकाल पारण करैत व्रत समापन कैल जाइछ। कतेक ठाम बेडक संग तील सेहो खाइत नरक निवारण चतुर्दशी व्रतक पारण करैत उपास खत्म करैछ। आजुक व्रत बाल्यावस्थासँ वृद्धावस्थामे रहनिहार सब कियो करैत अछि। मठ सबपर बड पैघ मेला सेहो लगैत छैक। प्राचिनकालसँ मिथिलामे एहेन समय घरक गृहिणी (नारीवर्ग) विशेष रूप सँ मठपर जाइत छथि आ नैहरा सहित अन्य सगा-सम्बन्धी सबसँ सेहो भेंटघाँट होइत छन्हि। कतेको रास वैवाहिक सम्बन्ध आजुक दिन मठेपर कनियां-निरीक्षणसँ पूर्ण होइत छैक। यैह कारण छैक जे संसारक लोकमे ई मान्यता छैक जे वैदिक विधान आ मिथिलाक लोकचर्या बहुत मिलैत छैक।

robotstxt: allowed

filter: keep


text:
जयम रवि
रवि मोहन (जन्म १० सितम्बर १९८०), अपन मञ्चक नाम जयम रविद्वारा बेहतर रूपसँ जानल जाएत अछि, एक भारतीय (तमिल) चलचित्र अभिनेता छी जे तमिल चलचित्र उद्योगमे काज करैत अछि। अनुभवी चलचित्र सम्पादक मोहनक पुत्र, रवि अपन पैग भाए मोहन राजाद्वारा निर्देशित आ हुनकर पिताद्वारा निर्मित प्रेमप्रसङ्गयुक्त नाट्य चलचित्र जयम (२००३) मे अभिनेताक रूपमे अपन पदार्पण केनए छल।
सन्दर्भ सामग्रीसभ[सम्पादन करी]
- ↑ "Biography", Official Website, Jayam Ravi, मूलसँ २५ अक्टुबर २०१२-मे सङ्ग्रहित, अन्तिम पहुँच ११ सितम्बर २०१२।


text:
क्वारेन्टाइन खाली हुइलपाछे विद्यालयमे प्रशासनिक कार्य शुरु
पहुरा समाचारदाता
सुखड, १५ असार । कैलालीके घोडाघोडी नगरपालिका क्वारेन्टाइनके लाग प्रयोग करल विद्यालय खाली हुइल पाछे विद्यालय सरसफाइ कैके विद्यार्थी भर्ना, छात्रवृत्ति तथा पुस्तक वितरण कार्य शुरु करले बा ।
घोडाघोडी–८, तारानगरमे रहल राष्ट्रिय माध्यामिक विद्यालयके प्रधानाध्यापक सुबोधकुमार शर्मा असारके पहिल अँठ्वारसम क्वारेन्टाइनके रुपमे प्रयोग हुइल विद्यालय खाली हुइलपाछे सरसफाइ कैके विद्यार्थी भर्ना तथा पुस्तक वितरण कार्य शुरु करल बटैलै । उहाँ कहलै–विद्यार्थी भर्नासँगे पुस्तक वितरण फेन कैना हुइल ओरसे कोभिड–१९ हे मध्यनजर कैके भौतिक दूरी कायम करटी ढिउर भिडभाड नाइ हुइना मेरके काम कैना व्यवस्था मिलैले बाटी ।’ भिडभाड कम करक लाग कक्षा १० हे शुरुमे पुस्तक वितरण करल ओ क्रमसँग अन्य कक्षाके विद्यार्थीहे पुस्तक वितरण तथा भर्ना कैना उहाँ बटैलै । उ नगरपालिकामे जेठके अन्तसम विद्यालयमे व्यवस्था करल क्वारेन्टाइन भरिभराउ रहे । वहाँके ५१ सामुदायिक विद्यालयमे करिब तीन हजार पाँच सय मनै क्वारेन्टाइनमे रहलमे मापदण्ड पुगल सक्कु जनहनहे घर पठाइलपाछे विद्यालय खाली हुइल हो । असार पहिल अँठ्वार करिब सक्कु विद्यालय खाली हुइल रहे । विद्यालय खाली हुइलपाछे विद्यालयके सरसफाइसँगे नगरपालिका शैक्षिक कार्यक्रम कैना परिपत्र करलपाछे काम शुरु करल हो ।
बालज्योति आधारभूत विद्यालयके प्रधानाध्यापक भुपेन्द्र कुँवर असार ६ गते विद्यालयमे क्वारेन्टाइन खाली हुइलपाछे सरसफाइ कैके अँट्वारसे विद्यार्थी भर्ना, पुस्तक वितरण तथा छात्रवृत्ति वितरण कार्य शुरु करल बटैलै ।
घोडाघोडी नगरपालिकामे रहल ५१ विद्यालयमे अँट्वारसे नियमित विद्यार्थी अभिलेख राख्न, पुस्तक वितरण, छात्रावृत्ती वितरणलगायत कार्य शुरु करल घोडाघोडी नगरपालिका शिक्षाशाखा प्रमुख उमेशराज रेग्मी बटैलै ।
उहाँ कहलै, ‘नगरके एक दुई विद्यालयबाहेक सक्कु विद्यालय
स्यानिटाइज होसेकल ओरसे चालु अर्थिक बरस भिट्टर छात्रवृत्ति, पुस्तक वितरणलगायत विद्यार्थी अभिलेख करसेक्ना विद्यालयहे परिपत्र करल बा ।’


text:
सन्दर्भ ए दहेज-मुक्त-मिथिला
- प्रवीण नारायण चौधरी
आइ व्हाट्सअप पर किछु उत्साही युवा एहि अभियान पर प्रश्न उठेलनि जे सक्रियता महाराष्ट्र मे भेला सँ अथवा कोनो शहर आ फेसबुक टा पर रहला सँ आम जनमानस धरि कोनो लाभ नहि पहुँचि रहल अछि। ई कोनो पहिल बेर नहि जे एहि तरहक प्रश्न उपरोक्त दहेज मुक्त समाजक निर्माण लेल चलायल अभियान पर उठल अछि, एहि सँ पूर्वहु कतेको बेर बिल्कुल एहने प्रश्न सब सँ दुइ-चारि होमय पड़ल अछि सक्रिय योगदानकर्ता सब केँ। व्हाट्सअप पर हमरा मोबाइल मे टाइप करैत लिखबा मे बहुत समय लागि जाइत अछि, ताहि कारण हम अनुरोध केलियैन जे आउ, एहि बहस केँ आम चर्चा बनबैत दहेज मुक्त मिथिलाक फेसबुक ग्रुप पर आनी। तथापि, किनको व्हाट्सअप बेसी नीक लगैत छन्हि, बेसी हाथ ओत्तहि उसरैत छन्हि, अत: ओ बहस हुनका लोकनिक बीच वैह स्थल पर चलि रहल अछि। मुदा ई विषय आम जनमानस सँ जुड़ल रहबाक कारण हम एकरा सार्वजनिक स्थल पर आनबाक लेल एतय लिखि रहल छी।
अभियानक सक्रियता मिथिलाक माटि पर नहि भेल – पहिल प्रश्न!
मिथिलाक माटि पर रहनिहार बीच परदेशी मैथिल पुतक कमाई सँ कतेको बेर जेबाक प्रयास भेल, लेकिन लोकप्रियता न्युजपेपर केर माध्यम सँ मात्र संस्था केँ भेटल, आम लोक मे नारा पहुँचल, धरि कय टा विवाह मे दहेजक व्यवहार कम भेल आ कि नहि भेल से तथ्यांक हमरा लोकनिक पास नहि अछि। हम सब ओतेक सामर्थ्यवान नहि भऽ सकलहुँ जाहि सँ विचार रहलो पर ओहेन तथ्यांक संकलन कए सकितहुँ।
असफलताक मूल कारण:
गाम-गाम मे अभियानक प्रसार करैत एकटा सूचना केन्द्र केर स्थापना, जुड़ल सदस्य द्वारा अपनहि गाम केर जिम्मेवारी ग्रहण करैत एहि लेल एकटा व्यक्ति आ हुनकर नंबर दैत संस्थाक पोस्टर द्वारा सोशियल मिडिया पर प्रचार करबाक काज मे किछु सदस्य छोड़ि बाकी कियो रुचि नहि देखेलनि। एकटा ‘निगरानी समिति’ जे ५ सदस्यीय बनेबाक छल, जे सब समुदायक लोक केँ आपस मे जोडिकय बनेबाक छल, ताहू लेल कतहु सँ कोनो तरहक अगुआई करबाक लेल पहल नहि भेल।
सफलताक किछु अकाट्य उपलब्धि:
साल २०११ मे ऐतिहासिक सौराठ सभा सँ ई काज बहुत बढियां जेकाँ शुरु भेल छल। २०१२ मे सेहो जमीन पर गाम-गाम मे बैनर-पोस्टर लगायल गेल छल। साल २०१३ मे मिथिला राज्य निर्माण सेनाक संग सहकार्य मार्फत गाम-गाम जे प्रचार अभियान गेल ताहि मे ई आह्वान केँ समाहित कैल गेल छल। २०१४ मे अभियानी लोकनि गामक वास्ते कोनो खास कार्यक्रम किछु विशेष परिस्थिति मे नहि बना सकलाह। तैयो, २०१४ मे स्मारिकाक विमोचन खास मिथिलाक मैदान मे कैल गेल आ जनमानस संग जुड़ल रहबाक प्रयास कायम रहल। साल २०१५ मे अन्तर्राष्ट्रीय मैथिली कवि सम्मेलन कैल गेल अछि एखन धरि आ जनजुड़ाव अपना हिसाबे बनले अछि।
एकर अतिरिक्त दहेज मुक्त मिथिलाक उपस्थिति मुम्बई, दिल्ली सहित मैथिली महायात्राक क्रम मे कोलकाता, कानपुर, सहरसा, जमशेदपुर, राजविराज, आदि मे सेहो पहुँचल। संगहि सोशियल मिडिया द्वारा निरंतर फोकस मे रहल विषय संबोधन सँ सामाजिक संजाल पर सक्रिय जनमानस मार्फत लगभग संपूर्ण मैथिल मे ई अभियान बहुत बेहतरीन ढंग सँ अपन स्थान बनेने रहल। आइ ‘दहेज मुक्त मिथिला’ कतेको मुक्ति आन्दोलनक जनक बनि गेल अछि। ‘नशा मुक्त मिथिला’, ‘बेरोजगारी मुक्त मिथिला’, ‘अशिक्षा मुक्त मिथिला’ आ आबयवला समय मे ‘रोग मुक्त मिथिला’, ‘भ्रष्टाचार मुक्त मिथिला’, ‘जातीय मतान्तर मुक्त मिथिला’, ‘धार्मिक विभेद मुक्त मिथिला’ आ समाजक हित मे जे किछु आर संभव होयत ताहि केर पहल मे पर्यन्त योगक्षेम दैत नव मिथिलाक निर्माण मे ई सहायक होयत।
कोषकेर कमीक मूल कारण:
मैथिल जनमानस मे स्वयंसेवा आ स्वसंरक्षण केर मूल आधार रहल अछि जाहि सँ सनातनजीवी संस्कृति मे मिथिला आइ युगों-युगों सँ भूगोलविहीन अवस्थो मे जीबित अछि। मुदा वर्तमान युग मे अधिकांश लोक ‘स्वार्थपरक’ भौतिकवादी बेसी बनि रहला अछि। तथापि विदेहक संतान मे स्वस्फूर्त योगदान कएनिहार सैकड़ा मे दुइ-चारि गोटा रहिते छथि।
मैथिल लोक चन्दा-चिट्ठा मे बेसी विश्वास नहि करैत अछि। सब कियो अति स्वाभिमानी होइत अछि। रुख-सुख भोजन कय लेत, मुदा ऋणं कृत्वा घृतं पिबेत् केर चर्वाक् समान नास्तिकवादी विद्वानक कथन केँ कहियो नहि अपनायत। यैह कारण छैक जे व्यक्तिवादी विकास मे भले मैथिल अपन मूल केँ बिसैर गेल हो, मुदा सामुदायिक हित लेल स्वैच्छिक योगदानक घड़ी ओ बजेला पर कहियो पाछू नहि हँटत।
स्वैच्छिक योगदान लेल विषय सार्वजनिक हितक राखय पड़ैत छैक। सबहक हित लेल कार्यक्रम निर्माण करय पड़ैत छैक। ताहि गुणे किछु अत्यन्त पारदर्शी आ समाजिक हित मे सदा समर्पित अगुआ केँ संग लैत धरातल पर काज करबाक लेल आयोजन करय पड़ैत छैक। एहि तरहें लाखों-लाखों खर्च सँ संपन्न होइत छैक अनेकानेक अभियान। गाम मे सार्वजनिक पूजा समारोह, धार्मिक यज्ञ आयोजनादि आ संपूर्ण ग्रामीण सहयोग सँ कोनो असहाय ग्रामीणक कल्याणादि अनेकानेक कार्य आइयो होइते छैक।
तखन दहेज विषय केर व्याख्या आइयो बौद्धिक मैथिल लेल एकटा अनरिजोल्भ्ड मिस्ट्री – समाधानविहीन रहस्य केर रूप मे स्थापित छैक। वैवाहिक सम्बन्ध हरेक परिवारक नितान्त व्यक्तिगत निर्णय होयबाक कारण समाजक भूमिका नगण्य होइत छैक। मुदा दहेजक कूरूपता सँ परिचित समाज धीरे-धीरे आब एहि बात लेल तैयार भऽ रहलैक अछि जे एकरा सँ लड़बाक लेल सबकेँ एकजुट होमय पड़त। तखनहु, मिथिला मे आइ धरि कोनो सामूहिक विवाह आ कि दहेज मुक्त विवाह केर आयोजन केर यशगान वा वैवाहिक परिचय सभा वा कोनो सार्वजनिक आयोजन हाल धरि नहि भऽ सकलैक अछि जाहि सँ ‘दहेज मुक्त मिथिला’ केर सपना पूरा हेतैक।
फेर, युवा समाज जे आइ परदेश मे अछि, जे मैथिल वाहेक आन-आन समाज मे एहि कूरीति सँ निदान पेबाक विभिन्न उपक्रम सँ परिचय पाबि रहल अछि वैह टा मिथिला केँ सेहो एहि कैन्सर सँ निजात दियेबाक लेल कने-मने सोचैत अछि। ओकरे मे कनेक दानशीलता सेहो छैक जे एहि तरहक आयोजन करी। व्यवसायिकता सँ एहि आयोजन लेल कोनो फंड कतहु सँ प्राप्त करी, ताहि तरहक धारणा आइ धरि हम मैथिल मे अछिये नहि। आ नहिये ई अछि जे केकरो सँ जबरदस्ती चन्दा उठाबी। तखन, अपन-अपन समर्पण सँ अपन-अपन गाम टा लेल यदि हम सब जिम्मा उठा ली, किछुए लोक केँ मिथिलाक्षेत्र सँ जोड़बा मे सफल होइ तखनहि टा एहि अभियानक सफलता यथार्थ धरातल पर तय हेतैक। एहि लेल हम सब प्रयास करी।
आरोप अछि जे पाग-दोपटा आ मंचीय सम्मान केर भूखक चलते ई अभियान नामक लेल बेसी, काजक लेल कम अछि:
ई आरोप तखन आरो बेसी गहिंर भऽ जाइत छैक जखन विषय पोषण लेल चिन्तन कम आ अगबे मान-सम्मान आ नाम लेल कूदा-कूदी बेसी भऽ जाइत छैक। हलाँकि जतेक चर्चा मे अबैत छैक, ततेक लाभ प्रत्यक्ष-अप्रत्यक्ष होइते टा छैक, जेना फेयर-एण्ड-लवली क्रीम कतेको श्यामल वर्णक लोक गोर हेबाक लेल टीवी विज्ञापन देखिकय लगैबते अछि। मुदा यथार्थ ई छैक जे संस्था, एकर अभियान आ विभिन्न आयोजन केर व्यवस्थापन लेल एकटा कार्यकारिणी समितिक आवश्यकता होइत छैक। ताहि लेल पद आ जिम्मेवारीक बँटवारा कार्य विभाजनक दृष्टि सँ कैल जाइत छैक। एहि मे पित्त-तित्त बात उगलब, अपन जिम्मेवारी सँ कोनो बहन्ना बनाय भागब, फूसिये मे तरह-तरह केर आरोप-प्रत्यारोप करब, तेहेन समय मिथिला लेल नहि आयल छैक।
अछैते सरकारक घर सँ करोड़ों रुपयाक परियोजना उपलब्ध रहैतो हमरा लोकनिक पंजीकृत संस्था एखन धरि ढंग सँ मैटो नहि पकैड़ सकल अछि। केन्द्रीय कार्यालय दिल्ली मे रहनिहार एतेक व्यस्त छथि जिनका अपन काज छोड़ि कनेक संस्थाक हित पोषण कय दियौक ताहि लेल कहलो पर कोनो परिणाममूलक उपलब्धि नहि भेटैत छैक। मजबूरियो छैक… सबहक परिस्थिति ओकरा अपनहि सम्हारय पड़ैत छैक। समाजसेवा पहिने अपन अनिवार्य स्वार्थ पूरा भेला बादे कियो करैत छैक वा करतैक। तखन दोषी केकरा मानल जाय? आपसी कहा-सुनी छोड़ि जिनका सँ जे पार लगैत अछि ओतेक योगदान दैत यथासंभव सेवा करू, मानवसेवा केँ माधवसेवा बुझू। जीत तय अछि।
ॐ तत्सत्!!
हरि: हर:!!


text:
हिंदी फिल्म जगत क सदाबहार चरित्र अभिनेता आलोक नाथ आइ बिहार स पूर्णत: कटि चुकल छथि। 10 जुलाई 1956 में जन्मल आलोकनाथ क नैनपन दिल्ली आ जीवन मुंबई मे गुजरल। बिहार क खगडिया जिलाक मूल निवासी सिनेमा आ टेलीविजन क एहि प्रसिद्ध कलाकार स बिहार सहित आन विषय पर समदिया सुनील कुमार झा आ नीलू कुमारी टेलीफोन पर लंबा चर्च केलथि। प्रस्तुत अछि ओकर किछु अंश:-
सुनील : जी, नमस्कार
आलोक नाथ : नमस्कार, कहल जाए।
सुनील : सर, गप मैथिली मे कैल जाए या हिंदी मे।
आलोक नाथ : देखू मैथिली त हमरा नहि अबैत अछि, ताहि लेल हिंदी उचित रहत।
सुनील : ठीक अछि। आइ अहां चरित्र अभिनेताक शीर्ष पर छी, मुदा एहि यात्राक शुरुआत कोना भेल।
आलोक नाथ – हमर फिल्मी यात्राक शुरुआत एकटा छोटसन रोल स भेल। हमर पहिल फिल्म गाँधी अछि जे 1982 मे बनल छल, रिचर्ड साहब एकरा निर्देशित केने छलाह। एहि मे हमर एकटा छोट सन भूमिका छल तैयब मोहम्मद क। इ फिल्म गाँधी क साउथ अफ्रीका मे बिताउल गेल जीवन क उपर छल। ओना हमरा पहिल फिल्म फीचर फिल्म मशाल छी।
सुनील : अहां सिनेमा क संग संग टेलीविजन पर सेहो बहुत सक्रिय आ लोकप्रिय छी, छोट परदाक यात्रा केना आ कहिया शुरू भेल।
आलोक नाथ : हमर पहिल टीवी सीरियल रिश्ते नाते (1980) में आयल छल, मुदा 1987 मे बुनियाद स पहचान भेटल।
सुनील : कोनो खास रोल जे अहां कए पसंद रहल।
आलोक नाथ : रोल त सबटा पसंद अछि, बिना पसंद कए रोल करिते नहि छी। हां, कयामत से कयामत तक, मैंने प्यार किया, हम साथ साथ हैं, विवाह आदि में हमर अभिनय कए लोक बेसी पसंद केलक।
सुनील : अहांक अगिला फिल्म हम सब कौन देखब।
आलोक नाथ : बहुत में काज कए रहल छी, मुदा द वेडिंग गिफ्ट, हाय मम्मी हाय डैडी जल्द आउत।
सुनील : किछु निजी सवाल, अहांक घर मे केके छथि।
आलोक नाथ : हमर परिवार कोनो विशेष नहि अछि। सामान्य परिवार अछि। हम, हमर बच्चा आ हमर माँ छथि।
सुनील : सर, सुनबा मे आयल अछि जे अहां बिहार स छी।
आलोक नाथ: अरे भाई इ के कहि देलक अहां कए जे हम बिहार स छी, हमर नैनपन दिल्ली आ जीवन मुंबई मे गुजरि रहल अछि।
सुनील : सर, मुदा एहि स इ साबित नहि भ रहल अछि जे अहांक संबंध बिहार स नहि अछि।
आलोक नाथ : अहांक सूचना पूरा गलत नहि अछि, दरअसल हम बिहार स नहि छी, हमर पूर्वज बिहार स छथि। हमरा बिहारी कहब गलत होएत। हम अपना कए बिहार स कोना जोडि सकैत छी। हम ओहि ठाम स पूरा कटि चुकल छी।
सुनील : त अहांक बिहार स कोनो संबंध नहि अछि।
आलोक नाथ : हम इ कोना कहि सकैत छी। हमर सासुर बिहार क आरा जिला में अछि। हमर ससुर एसएन सिंह पटना में रहैत छथि।
सुनील : अहां अपन नाम संग सरनेम झा नहि लगबैत छी।
आलोक नाथ : ओह, त इ सेहो पता अछि जे हम झा छी, सरनेम नहि राखब कोनो अपराध। अगर सरनेम नहि लगबैत छी त ककरो की परेशानी।
सुनील : सर, अहां कए मैथिली नहि अबैत अछि, मुदा बिहार क दोसर रीजनल लेंग्वेज त अबैत होएत जेना भोजपुरी।
आलोक नाथ : नहि, हम भाषाक मामले मे बेसी धनी नहि छी।
सुनील : बिहार आ बिहारीक प्रति इ बेरूखी किया।
आलोक नाथ : ण्खन कोनो गप नहि अछि। हमरा बिहार पसंद अछि, हम भगवान् स दुआ करैत छी जे अगिला जन्म बिहार मे ली।
सुनील : मैथिली फिल्म मे काज करबाक प्रस्ताव भेटत त अहां स्वीकार करब।
आलोक नाथ : निश्चित, एकटा कलाकार छी, अभिनय करब हमर काज अछि।
सुनील : इ’समाद लेल अपन कीमती समय देलहुं, ताहि लेल बहुत बहुत धन्यवाद
आलोक नाथ : धन्यवाद।


text:
रामबाबू
पटना । मुख्यमंत्री नीतीश बजलाह कि दूधक उत्पादन क्षेत्रमे मरंगा स्थित फ्रोजेन सीमेन स्टेशन मीलक पाथड़ सिद्ध होयत। अहिसँ नहि केवल दूधक उत्पादनमे बढ़ोतरी होयत अपितु किसान आऔर पशुपालक सभक देशीय गायक गुणवत्तामे सेहो बढ़ोतरी होयत। ई देशक सबसँ पैघ फ्रोजेन सीमेन स्टेशन अछि। अहिमे 200 नीक नस्लीय साड़कें राखल जाएत। ओहिसँ प्रत्येक साल 50 लाख यूनिट सीमेन केर उत्पादन होयत। अहिसँ नहि केवल बिहार अपितु नॉर्थ-ईस्ट केर पशुपालक सभकेँ सेहो लाभ भेटितनि। आगु ओ बजलाह कि मरंगा क्षेत्रमे फ्रोजेन सीमेन स्टेशन खुजलाक बाद बिहारमे एकटा आऔर फ्रोजेन सीमेन स्टेशन खोलल जाएत।
उल्लेयखनीय अछि जे 1854 तक समस्तीापुर में एशियाक सबस पैघ घोडा प्रजनन केंद्र छल। 1886 मे दरभंगा नरेश महाराजा लक्ष्मी्श्व्र सिंह भारत में जर्सी गायक प्रजनन लेल पहिल प्रयास करैत दरभंगा मे 200 एकड मे गौशालाक निर्माण केलथि। करीब सौ साल बाद एक बेर फेर पैघ स्तोर पर प्रजनन केंद्र क विकास लेल नीतीश कुमार प्रयासरत छथि।
मुख्यमंत्री मरंगा स्थित बकरी पालन सह प्रजनन केंद्रमे फ्रोजेन सीमेन स्टेशन केर शिलान्यास करय लेल पटनासँ पूर्णिया पहुंच गेल छथि। अपन तय समय पर मुख्यमंत्री बियाडा स्थित हेलीकॉफ्टर सँ कार्यक्रम स्थल पर पहुँचलाह। कार्यक्रम स्थल पर भ’ रहल भूमि पूजन कार्यक्रममे सम्मिलित भेलाह आ फेर शिलान्यास कएलाह।
आगु ओ बजलाह कि फ्रोजेन सीमेन स्टेशन केर खुजि गेलासँ पशुपालक सभकेँ आमदनीमे सेहो बढ़ोतरी होयत। मुख्यमंत्रीक साथ केंद्रीय कृषि मंत्री राधामोहन सिंह संगहि राज्यक पशुपालन मंत्रीक साथ कएको मंत्री मंच पर उपस्थित छलाह। केंद्रीय मंत्री राधामोहन सिंह सम्बोधन कएलाह कि कृषि आऔर पशुपालन केर लSक केंद्र केर योजना सभसँ लोक सभके जानकारी दैत बजलाह कि बिहार सरकारक सहयोगसँ देशक सबसँ पैघ फ्रोजेन सीमेन स्टेशन पूर्णिया मे बनि रहल अछि। अहिसँ राज्य आऔर देशक देशीय नस्ल केर गायमे गुणात्मक सुधार अनबा मे ई सेंटर महत्वपूर्ण भूमिकाक निर्वहन करत।
आगु ओ बजलाह कि पटनाक सीमेन स्टेशन मे एखन तीन लाख सीमेन डोज तैयार होयत अछि जखन कि मरंगा सेंटरसँ 50 लाख सीमेन डोज प्रत्येक साल उत्पादन होयत। अहिसँ दूधक उत्पादनमे सेहो बेसी मदति भेटत। ओ बजलाह कि अहि सेंटर केर लाभ 2022 धरि देख’मे आबि जाएत, जखन प्रत्येक घरक दरवज्जा पर दूध देखल जाएत। आगु ओ बजलाह कि अहिकें लSक पशुपालक सभक आऔर किसान सभक बीच जागरुकता अनबाक जरूरत अछि। संगहि जनप्रतिनिधि केर सेहो चाहि कि प्रधानमंत्री कृषि संपदा योजनाक माध्यमे प्रोसेसिंग प्लांट के’ लSक लोकक बीच जागरुकता अभियान चलेबाक प्रयास करथि।
कार्यक्रमक समय नेशनल डेयरी डेवलपमेट बोर्ड केर अध्यक्ष दिलीप रथ आऔर पशुपालन विभागक सचिव डॉ. एन विजयालक्ष्मी मुख्यमंत्री आऔर केंद्रीय मंत्री केर सोझा अनुबन्धक हस्तानांतरण कएल गेल ओहिठाम पशु एवम मत्स्य संसाधन मंत्री पशुपति नाथ पारस केंद्रीय कृषि मंत्री केर धन्यवाद दैत बजलाह कि नेशनल डेयरी डेवलपमेंट बोर्ड निर्माण कार्य गति सँ करथि जाहिसँ तय समय पर मरंगा फ्रोजेन सीमेन स्टेशन सँ सीमेन यूनिट केर उत्पादन शुरू भ’ सकैए। जानकारी होय कि मरंगामे नेशनल डेयरी डेवलपमेंट बोर्ड केर माध्यम सँ 64 करोड़ केर एकर निर्माण कएल जाएत।


text:
नवका- पुरनका लेख सर्च करु...
मिथिलांचलक पत्रकार के रामनाथ गोयनका अवार्ड
मिथिलांचल के लेल नीक खबर अछि. मिथिलांचलक बेटा-बेटी के पत्रकारिताक सभसं पैघ सम्मान मे सं एक रामनाथ गोयनका अवार्ड सं सम्मानित कएल गेलन्हि. संयोग एहन जे दूनु पति-पत्नी सेहो छथिन्ह. दूनु छथिन्ह न्यूज़ 24 चैनलक अजित अंजुम जी आओर आउटलुक पत्रिकाक गीताश्री जी. अजीत जी बेगूसराय सं छथिन्ह जखन कि गीताश्री जी मुजफ्फरपुर सं. अजीत जीके ब्राडकास्ट कैटगरी मे पॉलिटकल रिपोर्टिंग के लेल... जखन कि गीताश्री जीक हिंदी पत्रकारिताक प्रिंट कैटगरी मे सम्मानित कएल गेलन्हि.
नुक्कड़ नाम सं हिनकर ब्लॉग सेहो छनि.
दूनु पति-पत्नी के दिल्ली मे शुक्र दिन राष्ट्रपति प्रतिभा पाटिल 31 दोसर पत्रकारक संग सम्मानित कएलखिन्ह. रामनाथ गोयनका अवार्ड प्रिंट आओर इलेक्ट्रॉनिक मीडिया के ओहि पत्रकार के देल जाएत अछि जे खबरक नैतिकता... निर्भयता आओर सच्चाई केर मानक के पालन करय छथिन्ह. एहि अवार्ड के 2006 मे रामनाथ गोयनका जीक शताब्दी वर्ष मे शुरू कएल गेल छल. अहां के इहो बताबय चाहब जे गोयनका जीक जन्म दरभंगा मे भेल छलन्हि. आओर देशक सभ सं पैघ अखबार मे सं एक इंडियन एक्सप्रेस आओर जनसत्ता शुरू कएने छलखिन्ह.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
सुपौल। 15 दिसम्बर। दिल्ली केँ द्वारका इलाका सँ लापता भारत सरकार केँ अधिकारी जितेंद्र कुमार झा केर लाश पुलिस बरामद केलनि अछि। हुनकर शव पालम विहार रेलवे लाइन पर भेटल। पुलिस लाश लग से एक सुइसाइड नोट सेहो बरामद केलनि अछि। पहिल नजैर मे पुलिस ऐहिकेँ आत्महत्या केर मामला मानी रहल अछि। ओनाकि ICAS अधिकारी जितेंद्र झा केँ पत्नी लाश क' चीन्है सँ मना क' देलनि अछि। परिवारक सदस्य सभ फिलहाल जितेन्द्र झा केँ शव होयबा पर शक जता रहल अछि। झा केँ शव 5 टुकड़ा मे पालम विहार रेलवे लाइन पर भेटल अछि।
डीसीपी द्वारका शिबेस सिंह कहलनि कि लाश लग सँ एक सुइसाइड नोट भेटल अछि। शुरुआती जांच मे ई मामला खुदकुशी करबाक बुझा रहल अछि। पुलिस एहि केस आओर सुइसाइड नोट केँ बारीकी सँ जांच क' रहल अछि। मृतक जितेंद्र कुमार झा (42) इंडियन सिविल अकॉउंट्स सर्विसेज के अधिकारी छलाह। ओ पछिला सोम दिनक भोर करीब 10 बजे सँ एकाएक लापता भ' गेल छलाह। जितेंद्र झा मूल रुपे सुपौल केँ रहिवासी छलाह।
एहि समय ओ मानव संसाधन मंत्रालय मे तैनात छलाह। संगहि ओ इंडियन इंस्टिट्यूट ऑफ पब्लिक ऐडमिनिस्ट्रेशन मे ट्रेनिंग सेहो करैत छलाह। हुनकर पत्नी कहलनि कि जितेंद्र पछिला बहुत दिन सँ परेशान रहैत रहथिन। डिपार्टमेंट से अमूमन 5-6 माह मे हुनका ट्रांसफर क' देल जायत छल। एहि सँ पहिना ओ सूचना प्रसारण मंत्रालय मे छला। बाद मे हुनकर ट्रांसफर एचआरडी मिनिस्ट्री मे क' देल गेल छल। पत्नी केँ कहब अछि कि हुनकर पति जितेंद्र झा कहैत रहथिन कि हुनकर बहुतो लोग सँ दुश्मनी सेहो भ' गेल अछि किएक जे ओ एक ईमानदार अधिकारी छलाह।


text:
भूमिका-लेखन वरिष्ठताक सम्मान नहि थिक, वरीय-दायित्व थिक। वस्तुतः भूमिका-लेखन
पोथी आ लेखक केँ साहित्य वा भाषा-संसार सँ, मात्रा औपचारिक परिचय करायब नहि थिक। साहित्य मे जेना पुरान परम्पराक
अंत आ नव परम्पराक आरम्भ एकटा शाश्वत परम्परा थिक, तहिना भूमिका लेखनक स्वरूप आ शैलीक परिवर्तन, एकटा स्वागतेय आ स्वस्थ परम्परा थिक, जे भूमिका-लेखन केँ बेसी सार्थक बना देलक
अछि। से परिवर्तन अनायासहि नहि
भेल अछि । पं. गोविन्द झाक भूमिका-लेखन सँ फराक भेनाइए छल मोहन भारद्वाजक, कुलानन्द मिश्र वा डॉ. सुभाष चन्द्र यादवक
भूमिका-लेखनक। से बेसी तर्कसंगत,
अपारम्परिक
आ आधुनिक छल। सोमदेव आ डॉ. धीरेन्द्रक भूमिका-लेखन अमरजी आ डॉ. रामदेव झाक
भूमिका-लेखन सँ फराक हेबे करितय । तथ्यक उपस्थापन तँ सभ भूमिका-लेखक सँ अपेक्षित
रहिते अछि। मुदा उपस्थापनक शैली,
दृष्टिकोण, निष्पत्ति आ पोथीक स्थापना लेल चयनित दिशा, बेसी महत्वपूर्ण भेल करैत अछि। तेँ आजुक
भूमिका लेखन, पूर्वक
भूमिका-लेखनसँ एकदम्मे आ अलगट्टे फराक, एकटा दायित्वपूर्ण लेखन थिक । आजुक भूमिका-लेखक वरीयताक बड़प्पन लेल
नहि, अनुज-अनुजापर उपकार
करबाक लेल नहि, अपन एकटा
स्वतंत्रा रचना आ आलेख बूझि क’ कोनो पोथीक ‘गंभीर भूमिका’ लिखैत अछि । एकपेजी, दूपेजी मुँहछुआब केनाइ, स्वस्तिवाचन, शुभाशंसा, आशीर्वचन देनाइ आजुक भूमिका-लेखनक उद्देश्य नहि थिक।
अजित आजाद सन पूर्व-स्थापित आ जुआँठ-कविक, नव काव्योपविधाक पहिल पोथीक ई भूमिका ताही
नव-अवधारणा-अन्तर्गत लिखल जा रहल अछि। ताहि तरहक नव शैलीक भूमिका-लेखन, ई प्रथमहि नहि भ’ रहल अछि। डॉ. कमल मोहन
चुन्नूक ताहि शैलीक भूमिका-लेखन संज्ञान लेब’ योग्य अछि। भूमिका-लेखकक ‘भूमिका’, कोनो नव धारा केँ स्थापित क’ सकैत अछि। ततेक दायित्वपूर्ण काज थिक
‘भूमिका-लेखन’। आ से छुतिया छोड़ेबाक लेल जँ लिखल जाय, तँ से ‘औपचारिक लेखन’ साहित्यक प्रवाह केँ
स्थगिते करैत अछि। ‘अगंभीर भूमिका-लेखन’
मैथिली साहित्य, अनेकानेक पोथी आ
अनेक रचनाकारक बहुत क्षति केलक अछि। तेँ आजुक भूमिका-लेखकक भूमिका-लेखनक नीति, प्रक्रिया आ स्वरूप, सुस्पष्ट, अपारम्परिक,
सार्थक
व्याख्या-विश्लेषण सँ भरल-पुरल,
तर्कपूर्ण, युगसत्यक संग भाँज पुरैत, युगधारा केँ चिन्हैत, पोथीक लेखक केँ तकर संकेत करैत, अपना कालखण्डक नेतृत्व करैत, हेबाक चाही । विकृतिविहीन आधुनिकता, वैज्ञानिकता आ तर्कपूर्ण स्वस्थ्य परंपराक
पक्ष मे हेबाक चाही। सही आ आजुक भूमिका-लेखक ‘मंच परहक पाग’ सँ बेसी महत्व
‘विमर्शक मंच-निर्माण’ केँ दैत अछि आ से हेबाको चाही । तेँ आजुक भूमिका-लेखनक
‘चाही’ बदलि गेल अछि। आजुक भूमिका-लेखन ‘सोङर’ नहि, ‘सङोर’ थिक । नव धारा, नव पोथी, नव प्रवृत्ति, नव विधा, उप-विधाक सार्थक सङोर आ तकरा स्थापित करबाक प्रयास थिक।
वस्तुतः कोनो भूमिका-लेखक अनुशंसाक वाग्जाल निर्मित करथि अथवा परोपकार करथि, अपन व्यक्त विचार आ चतुर शैली मे फँसले
रहैत छथि। काव्य-उद्धरणक महाजाल सँ ककरो कल्याण नहि भ’ पबैत अछि।
अजित आजाद अपना पीढ़ीक आइ अविवादित मुख्य-स्थानीय छथि। ई नाम
कोनो नव नहि थिक। मुदा हिनकर कविक निर्झर लेखिनी अथक अवश्य अछि। विवाद सँ नहि
डेरयबाक कारणेँ, बहु-विवादित हैब
हिनका पसिन्न छनि आ से हिनकर कवि आ कवित्तक, हिनका हिसाबें सकारात्मक पक्ष थिक। जाहि कविक अदहा दर्जन काव्य-पोथी
छपि चुकल हो, तकर परिचय देब, कोनो तेहेन जरूरी नहि अछि। ओ
(पूर्व-स्थापित अर्थ मे) प्रगतिशील वैचारिकता केँ प्रतिनिधित्व करैत, अथक काव्य-यात्राक बटोही छथि।
विषय-केन्द्रित काव्य-लेखनक परम्परा मैथिली मे क्षीण आ नगण्ये
जकाँ रहल अछि, जखन कि आन
भाषा-साहित्य मे से काज खूबे भेल अछि। जेना कोसी-क्षेत्राक पीड़ा आ
संस्कृति-तत्व-केन्द्रित काव्य-पोथी ‘कोसी घाटी सभ्यता’ (रमेश) आयल, तेना फेर ‘हम कोसिकन्हाक एकटा कवि’ (अजित
आजाद) टा दीर्घ अन्तरालपर आबि सकल। तखन फेर स्त्री-जीवन केन्द्रित, मुस्लिम-समाज केन्द्रित, निम्न-वर्ग-केन्द्रित, शहरी जीवन-केन्द्रित, पिछड़ल-वर्ग केन्द्रित, बेरोजगारी वा अशिक्षा-केन्द्रित, कोनो सम्पूर्ण काव्य-पोथी नहि आयल। यद्यपि
एहि सभ विषयक गोटपगरा कविता, मिझहर-साँझर भ’
क’ काव्य-पोथी सभ मे छपैत रहल। दीर्घ अन्तरालपर, कहियो-काल,
कृषक-जीवन-केन्द्रित
‘एकसरे ठाढ़’ (विवेकानन्द ठाकुर) वा ‘परती टूटि रहल अछि’ (अरविन्द ठाकुर) छपिक’
ताहि धाराक अस्तित्व-भान कराबैत रहल।
विषय-केन्द्रित ताही स्वस्थ्य आ प्रगतिशील परम्परा सँ
सन्दर्भित अछि, गाम-केन्द्रित
काव्य-सृजन परम्परा। सत्य तँ ई थिक जे, एखन धरिक मैथिली कविता गाम-प्रधान रहल अछि, नागर जीवन-प्रधान नहि। ग्राम्य-जीवन
मैथिली कविता मे नब्बे प्रतिशत भेटत। मुदा गाम-केन्द्रित सम्पूर्ण कविता-संग्रहक
संख्या थोड़ अछि। ‘गामक सिमान पर’ (चन्दनकुमार झा) अथवा ‘ग्लोबल गाम सँ अबैत हकार’
(कृष्णमोहन झा ‘मोहन’) हेबनिएँ मे आयल अछि। तखन एतबा अवश्य जे, ई सभ संग्रह गाम-विमर्शक आरम्भ जरूर करा
देलक अछि। गाम-विमर्शक आरम्भ मोहन भारद्वाज ओना विवेकानन्द ठाकुरक ‘एकसरे ठाढ़’
पोथी सँ क’ देने छलाह आ तकरा ‘ग्राम्य-दोष-रहित’ कविता-संग्रह हेबाक साटीपीकट सेहो
देने छलाह। मुदा से साटीपीकट सेहो विवादित अछि। कारण,
‘सुरम्य’
ग्राम्य-काव्य होइतहुँ, ठाकुरजीक ने तँ
कविता मे चित्रित गाम ‘आधुनिक’ छल, आ ने कविता छल ‘ग्राम्य-दोष-रहित’। काव्य-व्याख्याक स्वरूप हुनकर
स्मृतिदोष-पीड़ित आ पारम्परिक छल। हुनकर किसान सेहो पारम्परिके रहल, वैज्ञानिकता आधरित नहि। हुनकर कविता मे
चित्रित ग्रामीण जीवन सेहो, रमनगर
चित्रा-काव्य मे, रमणीक खाँटी
मैथिली मे, एकदम्मे
पारम्परिक रहल।
मुदा ताहि गाम-विमर्शक स्वरूप केँ चन्दनकुमार झा, कृष्णमोहन झा ‘मोहन’ आ आन कएटा कवि
आधुनिकता-स्वरूपक अग्रिम काव्य-पड़ावपर अवश्य ल’ गेलाह। अपन समकालीनताक संग भाँज
पुरैत एहि दुनू कविक विमर्शित गामक अपेक्षाकृत मुदा, अजित आजादक ‘गाम सँ बहराइत गाम’ मे नव-विमर्श उद्घाटित आ
स्थापित करैत अछि वा नहि, से पड़ताल करब
एहि भूमिका-लेखनक एकटा मुख्य उद्देश्य थिक। ओना आनो कएटा तँ उद्देश्य अछिए तैओ, मुख्ये जकाँ।
मैथिली कविता मे गाम विमर्शक अवधारणा आ तकर सम्यक् विश्लेषणक
अभावे जकाँ रहल अछि। एकदम्मे सँ अपेक्षाक प्रतिकूल। जखनकि गाम-विषयक काव्य-लेखनक
प्रधानता रहल। जीवकांतजी, विनोदजी, भीमनाथ झा, कुलानन्द मिश्र, उपेन्द्र दोषी, सुकांत सोम, अग्निजीवी पीढ़ी आ हमरो लोकनिक पीढ़ी मे
धुरझाड़ ग्राम्य-काव्य लिखयल। मुदा, गाम-प्रधान-काव्य-केन्द्रित सम्पूर्ण पोथीक अभाव, तद्विषयक नामकरणबला पोथीक अभाव, मान्य आलोचकगाणक ध्यानाकर्षण नहि क’ सकल।
गामक स्वरूप-आधारित, गाममे भेल आ
होइत नकारात्मक आ सकारात्मक परिवर्तन-आधारित; गामक सामाजिक आ सामासिकता आधारित; गामक प्राचीनता-मध्यकालीनता आ आधुनिकता आधारित काव्य-सृजन आ तकर
विवेचन; स्वस्थ परम्परा आधारित
विश्लेषण; संघर्ष-चेतना
आधारित गाम, ग्राम्य-काव्य आ
तद्विषयक विमर्श; वैज्ञानिकता-आधारित
स्वप्निल गामक कविता मे सर्जना आ तकर विमर्श, आइयो ने तँ मिथिलाक गाम मे आ ने मैथिली आलोचनाक जमीन पर स्थापना ल’
सकल अछि, जखनकि कविता मे
से सभ अनेक तत्व कमोबेस आयलो अछि। ताहि तरहक ‘अद्यतन गाम-विमर्श’ आजुक मैथिली
कविता आ आजुक समयक माँग थिक आ तकर बेरो उनहि रहल अछि।
श्रृंखला-काव्यक सृजन मैथिली मे नव नहि अछि आ अनेक कवि केलनि
अछि। विभूति आनन्द, नारायणजी, सत्येन्द्र कुमार झा, श्याम दरिहरे आ अनेकानेक कविक छिटफुट
बहुतो श्रृंखला-काव्य प्रकाशित भेल अछि। मुदा पोथीरूपेण प्रथमहि ‘गामसँ बहराइत गाम’
अजित आजादक आयल अछि। सम्पूर्ण पोथी श्रृंखलाबद्ध काव्यक एकटा काव्य-श्रृंखला! जकर
परम्परा तँ मजगूत नहियें रहल, मुदा एतहु, तकर उप-विधा-रूपेण संज्ञान नहि लेल गेल, समीक्षा-आलोचना-संवर्ग द्वारा। कविगण सेहो
आन-आन कविताक संग फेंट-फाँट क’ क’ छापैत रहलाह। आइ एहि पोथीक संग एकटा नव परम्परा
आकार ल’ रहल अछि। सम्पूर्ण पोथीक पचासी टा कविताक श्रृंखलाक एकहि टा शीर्षक ‘गामसँ
बहराइत गाम’! सभ कविताक संख्या-अंकन फराक-फराक! मुदा शीर्षक-विहीन! शीर्षक मात्रा
पोथीक! कविता सभक फराक-फराक शीर्षक नहि, उप-शीर्षको नहि।
मुदा की श्रृंखलाबद्ध काव्य, दीर्घकविता थिक? नहि, तँ तखन ओकरा कोना बेरायब दीर्घकविता सँ? वस्तुतः श्रृंखलाबद्ध काव्यो मे एक
केन्द्रीय कथ्यक, अनेकानेक
उप-कथ्य सँ सम्पुष्टि कयल जाइत अछि आ सभ उप-कथ्य फराक-फराक रहितहुँ, एक केन्द्रीय कथ्यक अन्तर्गते रहैत अछि।
सेहो शीर्षक आ उप-शीर्षकक बिना! मात्रा कविता संख्या... अमुक...अमुक..सँ अहाँ मोन
पाड़ू अथवा सन्दर्भ दिय’। ई एकटा विधागत तकनीकी दिक्कत छैक! कविता संख्या-60 केँ अहाँ कोन
उप-शीर्षक सँ मोन पाड़ब आ उद्धृत करब अथवा समीक्षा-अनुसंधान मे सन्दर्भ देब? ओइ कविताक विषय आ कथ्य अहाँ केँ केना
स्मरण रहत? कारण, कथ्य, उप-कथ्य दुनू केँ तँ पोथीक शीर्षके परिचय लेल प्रतिनिधित्व करैत अछि? मुदा से दिक्कत अजित आजादक अथवा आनो कविक
नहि थिक, अपितु एहि नव
उप-विधाक आ समीक्षक-आलोचकक थिक। आ रचनाकार, आलोचकक सुविधा सोचि क’ रचना करत किऐक? आलोचक रचनाक मूल्यांकनक रस्ता निकालथु। कवि रचलनि श्रृंखलाबद्ध
काव्य, संख्याक श्रृंखला मे, कथ्य आ तकर उप-कथ्यक श्रृंखला मे! कथ्ये बेसी
महत्वपूर्ण, तेँ शिल्प मे
शीर्षक, उप-शीर्षकक कोनो समावेशक
बेगरता नहि।
जखनकि दीर्घकविता मे एक केन्द्रीय कथ्यक, प्रकारान्तर सँ, बहुआयामी विश्लेषण, उप-शीर्षकयुक्त अथवा उप-शीर्षकविहीन, दुनू प्रकारक कवित्त रहैए। मुदा कोनो
संग्रह मे सातटा दीर्घ कविता हो,
सातोक
शीर्षक फराक-फराक हो! जेना ‘यथास्थितिक बादक लेल’ केर कविता सभक अथवा एकहिटा
दीर्घकविताक पोथी हो आ तकर एकहिटा शीर्षक हो! जेना ‘हमः एकटा मिथ्या परिचय’ (डॉ॰
गंगेश गुंजन), ‘ओकरे नाम’
(रमानन्द रेणु), ‘अन्हारक विरोध मे’
(रामचैतन्य धीरज) अथवा ‘धारक ओइ पार’ (जगदीशचन्द्र ठाकुर ‘अनिल’) अथवा आन कोनो।
मुदा से सभ विधा, उप-विधा
श्रृंखलाबद्ध काव्य नहि थिक, ताहि सँ फराक
थिक। दीर्घकविता मे प्रकारान्तर सँ पाठक केँ बहुविधि काव्यानन्द-यात्रा करबैत, केन्द्रीय कथ्य दिस आनल जाइत अछि।
मुदा श्रृंखलाबद्ध काव्यक अविरामता आ एकतानताक संरक्षण हेतु
उप-शीर्षक/शीर्षक सँ परहेज करैत,
मात्रा
कौमा-अल्प-विराम-शैली मे संख्या-अंकन करैत, काव्य-श्रृंखला पूर्ण कयल जाइछ। एहि सभ प्रकारक विधा आ काव्योपविधाक
रचना-प्रक्रियामे, किछु-किछु
छोटछीन आ मेंही अन्तर आबि सकैछ। मुदा से तँ कवि-कवि मे सेहो किछु-किछु
रचना-प्रक्रियागत अन्तर रहिते अछि। मुख्य प्रयोजन रहैत अछि भावक स्तरपर कथ्यक
अविरामता खण्डित नहि हेबाक कविक संकल्प! ताहू निकषपर, मैथिलीक एहि प्रथम श्रृंखलाबद्ध काव्य-पोथीक
परीक्षण (सेहो) अभिप्रेत अछि। ताहि संकल्पक केहेन-की निर्वाह भ’ सकल अछि? श्रृंखलाबद्ध काव्य हेबाक कारणेँ
‘स्पॅान्टेनियस फ्लो’ आ ‘र-च-ना-प्र-क्रि-या-क तिलिया-फुलिया’क कतेक-की गुंजाइश
अछि आ से कतेक-की वस्तुतः भ’ सकल अछि, एहि काव्य-पोथी मे?
एक
केन्द्रीकृत विषय, एक केन्द्रीय
कथ्य-थीमक संग अनुशासित, मुदा अनेक प्लॉटक
बहुविधि यात्रा करैत, निरंकुश
स्वतंत्राता लैत, की कवि काव्य-श्रृंखला-बन्धन
मे अनुशासनक आनन्द लेलनि अछि? अथवा निर्वाह
केलनि अछि काव्यानुशासनक?
विचारणीय ईहो अछि जे अजित आजादक कविक काव्य-लेखन-आधारित
वैचारिकता अछि, कि वैचारिकता
आधारित काव्य-लेखन अछि? हिनकर वैचारिकता
निजी प्रतिबद्धता आधारित अछि वा सामाजिक मूल्यक प्रति अथवा युगचेतना आ युगसत्यक
प्रतिबद्धता आधारित? हिनकर विषय-चयनक
प्राथमिकताक आधार की अछि। कविक निजी प्रतिबद्धता अथवा अद्यतन नव्यताक प्रति प्रेम?
मुदा ई कविता-संग्रह केहेन गाम सँ निकलैत, केहेन गामक स्वरूप निर्धारण आ विवेचना
करैत अछि? यथास्थितिबला
गामक स्वरूप केँ खण्डित करैत, संघर्ष-चेतना आ
ताहिसँ निकसइत अजित आजादक सपनायल गाम, की वस्तुतः कविक ग्राम्य-दृष्टि आ ग्राम्य अवधारणा केँ बेकछाबैत अछि?
पचासी टा कविताक पोथी मे सभटा कविता स्वतंत्रो अछि आ
श्रृंखलाबद्धो अछि। एकर ‘स्टॉप-पाठ’ आ ‘नन-स्टॉप पाठ’ दुनू संभव अछि। आर जे हो, श्रृंखलाबद्ध कविताक एहि दीर्घ संग्रह सँ, पोथी मे गाम-विमर्श जरूर जड़िया जाइत अछि, सु-स्थापित भ’ जाइत अछि। गाम-विमर्श केँ
चरमात्कर्ष देनाइ, संघर्षक दिशा
देनाइ, एहि काव्य-पोथीक मुख्य
प्रयोजन थिक।
कथ्यक संज्ञान लेल जाय तँ, पोथी मे बहु-आयामी काव्य-भंगिमाक प्रदर्शन भेल अछि। गामक विविध
स्वरूपक उद्घाटन सेहो आ गामक अनेकानेक विरोधाभासी स्वरूपक नीक काव्याभिव्यक्ति
सेहो भेल अछि। माटिपानि दिस अग्रसर कविक काव्य-यात्रा, गाम लेल ‘बेकल-बेकल’ भेल अछि। गामक पोखरि मे
डुबकुनियाँ मारिक’ माटि पकड़ैत कविताक श्रृंखला थिक। ‘गाम सँ बहराइत गाम’!
ग्रामीण समाज, तकर परिवेशक अध्ययन,
ग्रामीण
कलछप्पन केर कविक अध्ययन, गामक गम्भीर आ
सटीक मूल्यांकनक कविक क्षमता, बरमहल मोहन
भारद्वाजक महत्वपूर्ण कथन मोन पाड़ि दैत अछि, जे ‘लेखक केँ समाज-अध्ययनक गहींर अध्येता हेबाक चाही’। गाम-41 (नवाहक बहन्ने गामपर लिखल कविता) अथवा गाम-43 (धार्मिक पाखण्डपर टिप्पणी करैत कविता)मे
कविक से मूल्यांकन-क्षमता देखल जा सकैछ। गामक नागरिक शास्त्राक दसो टा
छल-प्रपंचिया अध्याय, मिथिलाक सभ
गामपर एक समान लागू होइत अछि। मुदा नवाह-कीर्तनक राति मे फोंफ कटैत घवाह गामक बजाय
कवि द्वारा संकल्प व्यक्त करब (जे, अबाह समय केँ सेहो खेपि लेत गाम) कविक गामक प्रति माश्चर्ज तँ छीहे, कविक हृदय मे गामक अस्तित्व-जिद्द (गाम-40) सेहो थिक। से सकारात्मक आ गामक लेल
न्यायसंगते थिक। कारण, गामसँ बिलाइत
स्नेह-सौजन्यक ग्रामीणता गामक स्वरूपमे नकारात्मक परिवर्तन आनि रहल अछि। ताहि सँ
व्यथित कविक ग्राम-काव्य मिथिलाक जनमानस केँ परचारि रहल अछि जे गामक अस्तित्व
बिलायल जा रहल अछि, शहीरकरणक अन्ध
घोड़-दौड़ मे। आ स्मृति-मात्रा अवशेष-रूप मे बाँचि रहल अछि, कविक माथ, हृदय, कविता आ कचोट मे।
स्मृति मे गाम, स्मृतिमे खेती, संस्कृति पर दिन राति चलि रहल रेती (गाम-53,54) तहिना श्रृंखला काव्य-45 टन-टन बजैत अछि जे, शहर गाम मे प्रवेश नहि करय, यद्यपि शहरी सुविधा गाम मे जयबाक पक्ष मे
हम अवश्य छी। गाम केँ आधुनिकता सँ आ वैज्ञानिक साधन-सोच सँ वंचित रखबाक पक्ष मे हम
नहि छी। मुदा शहरी विकृति, संस्कार आ सोच
सेहो, भाया शहरीकरण प्रवृत्ति, गाम मे प्रवेश नहि करय। तकर काव्य-चित्रा
आ चित्रा काव्य केँ अजितक कवि आगू ल’ गेलाह अछि। विवेकानन्द ठाकुरक चित्रा-काव्य
परम्परा केँ जड़ परम्परा सँ मुक्त करैत, अग्रतर मजगूत चरणक स्थापना भेल अछि एतय। नकारात्मक दिशा मे गामक
सक्रियता आ सकारात्मक दिशा मे निष्क्रियता (गाम-46) अपना समय आ समाज केँ संकेत क’ रहल अछि, जे परिस्थितिए टा नहि, गामक लोको दोषी अछि, कएटा परिस्थिति लेल (गाम-46)।
गाम केँ आ गामक लोक केँ, मैथिलीक प्रायः सभ लेखक चिन्हबाक आ तखन कलम उठेबाक कोशिश केलनि अछि।
दृष्टिकोण सभक फराक-फराक हेबे करतनि। शिवशंकर श्रीनिवासक कथाकार अपन कथा-संग्रह
‘गामक लोक’मे गामक लोक केँ चिन्हबाक कोशिश केलनि अछि आ अजित आजाद ‘गाम सँ बहराइत
गाम’ मे। गाम आ गामक लोकक मूल्यांकन-दृष्टि दुनूक अपन-अपन छनि। गाम तँ मोटामोटी
सभटा आ सभक एक्के रंग होइत छै। कहबीयो छै, गाम दू, लोक एक्के रंग।
तखन अजितजीक ग्रामीण जीवनक भोगल गहिंराइ, गहींर भ’ क’ यथार्थ,
परिवर्तन
आ जन-आकांक्षा बनिक’ अवश्य आयल अछि काव्य-पोथी मे। जीवनक दर्द सँ बनैत कविता मे, दर्द आ संघर्ष सँ एहेन काव्यमय
गाम-विश्लेषण, सम्भव अछि। आ से
भ’ सकल अछि।
गाम अपन क्षमता केँ चिन्हैत अछि। अजित जीक गाम बजैत अछि जे
‘गाम छी हम/ एक चूल्हि आ एक दीपक बलें/ जरा सकैत छी असंख्य दीप आ चूल्हि।’ (गाम-42) मुदा एहेन आदर्शबला गाम मिथिला मे ‘विरल’
अछि। अरुणाभ सौरभ केँ समर्पित ‘गाम-58’मे चैनपुर (सहरसा) केँ साहित्यिक आदर्श-ग्राम बनाक’ तँ प्रस्तुत कएल
गेल अछि। मुदा तथ्य तँ ई थिक जे तथाकथित संस्कार बचैने तारानन्द वियोगीक ‘बाभनक
गामक’ संस्कारे वस्तुतः जड़ अछि। कारण, आभिजात्य-संस्कार,
जन
‘संस्कृतिक तत्व नहि थिक।’ (प्रसंग गाम-53 आ 54) अजित आजादक जे
गाम, गाम सँ बहरा रहल अछि, तकर हृदय मे बहुत जग्गह अछि, अन्तर्राष्ट्रीयतावादक लेल।
उग्र-राष्ट्रवादक एहेन समय मे,
भारी
जनसंख्या विस्फोटक बावजूद, सिरियाइ आ
रोहिंग्या मुसलमान लेल जँ हिनकर कल्पित गामक हृदय मे जग्गह अछि, तँ तकरा हिनकर ‘विजातीय उदारता’ आ
विधर्मिक प्रति सहनशीलता मानल जा सकैत अछि (गाम-60)। मुदा एहि आदर्श-भावनाक एखन देस मे विरोध चरम पर अछि, जकर परबाहि अजितक कवि केँ नहि अछि।
कविता मे ‘स्मृति-तत्व’ रहब ‘स्मृति-दोष’ (नॉस्टेल्जिया) नहि
थिक। ई एकटा मुख्य अन्तर अछि विवेकानन्द ठाकुरक कविता आ अजित आजादक कविता मे। अजित
आजादक कविता मे स्मृति-तत्व, अपन सांस्कृतिक
जड़ि आ प्रासंगिकताक संग अबैत अछि। से आयब जरूरी अछि, कोनो माटि पर ठाढ़ कविक लेल। कविता मे स्मृति तत्वक, सांस्कृतिक तत्व आ उपादान सभक उपयोग करब आ
नॉस्टेल्जिक भ’ क’ रचनाशील हैब,
दुनू
दू बात थिक । बाँचबाक से कौशल हुनकर कविता मे आबि पबैत अछि! कारण, ओ परिवर्तन, आधुनिकता आ वैज्ञानिकता दिस कविता केँ ल’ क’ चलि जाइत छथि।
ग्रामीण जीवनक सौन्दर्य-बोध हिनकर हृदय आ माथ दुनू मे भरल अछि आ भोगल अछि। ककरो
जीवन, कविता आ भाषा तीनू मे
ग्राम्य-तत्व, बिना
ग्राम्य-दोषक भेनाइ विरल बात अछि। जँ हिनकर कविता मे चित्रित गाम प्राचीन जड़ गाम
होइत आ तकर चित्रांकन हिनकर काव्योद्देश्य होइत, तँ ग्रामीण सांस्कृतिक तत्व, ग्राम्य-दोष आ नॉस्टेल्जिया मे अवश्य बदलि जाइत। मुदा ई तँ
प्राचीन गाम केँ (गाम-16मे) ‘दूरहि सँ
प्रणाम’ करैत छथि । देखबाक हेतनि कहियो ओबला साबिकक गाम, तँ ‘डिस्कवरी चैनल’ पर देखि लेताह । गाम सँ
ग्रामीण जीवनक सौन्दर्य-बोधे हेरा गेल अछि। गाममे गाम नहि रहल, गामे हेरा गेल अछि। अपन नाम धरि मे गाम, गाम नहि रहि गेल अछि । तकरा हेरबाक लेल
कवि गूगल केँ पुछैत छथि, ‘की हमर गाम केँ
अहाँ ताकि सकैत छी?’ ई गामक लेल
स्नेह आ आर्तनादे नहि, ‘उगना रे मोर कतय
गेलाह’ सेहो थिक (गाम-2) आ भूमंडलीकरणक
प्रौद्योगिकी केँ चुनौती सेहो।
कोनो कविता मे प्रेमक सौन्दर्य-बोध केँ चटैत आ झाँझड़ बनबैत, छिनरझप केर (गाम-4) भूआक यथार्थ (गाम-7) अछि, तँ गामक सौन्दर्य अलोपित अछि। मुदा स्वादबला गामक स्मृति कचोटबाक लेल
बाँचल अछि (गाम-3)। स्मृति सँ
बाहर जे गाम देखाइत अछि, से बिना
बँसबिट्टीबला गाम, गाम नहि थिक हमर
(गाम-6)।
गामक विकृति त्रासदायक यथार्थ थिक, कारण नीक गंधबला स्मृति समाप्त भेल जा रहल
अछि । से हमर-अहाँक, सभक गामक मधुर
स्मृतिक सैह हाल । खाली अजित आजादक नहि । सभ गाम मे घर-सुन्न, अँगना मसान, टुक-टुक तकैत तुलसी चैड़ा...’(गाम-8)
गाम-कविता मे गामे विम्ब-प्रतीक, गामे खलनयाक । गामक अभगदशा आजुक गामक
यथार्थ थिक । गाम गेल अछि गाम/ गाम सँ जहिया आओत गाम/ गाम सन नहि लागत गाम’ (गाम-9)! ढन-ढन करैत ठाढ़ घर सँ भरल गामक (गाम-10) आजुक यथार्थक सर्वोत्कृष्ट काव्योदाहरण
प्रस्तुत करैछ ई श्रृंखला-काव्य । ‘मोबाइल पर टपकैत घरनीक नोर, गामक संसद उजरा हाथी जकाँ दाँत निपोर’, पलायन-दर्दक करुण चित्रा उपस्थित करैछ
(गाम-11)।
पंडाक गाम बनल गाम मे, यौन-हाहुती चरम पर अछि। तकरा पोखरि मे जाठि गाड़िक’ पोखरिक विवाह बनाम
कौमार्यक सांस्कृतिक दृश्य उपस्थित करब, संस्कृति-काव्यक,
काव्य-संस्कृति
मे योगदान करैत अछि (गाम-12)।
पहिने खाली गाम सँ रोजगार लेल पुरुष-पातक पलायन होइत छल, आब शिक्षाक बहन्ने शहरी-सुख लेल गामक
घराड़ी बेचि शहर मे गृह-निर्माण धड़ाधड़ी भ’ रहल अछि। ‘शहर एक हाथ आर आगू बढ़ैत अछि, गाम एक हाथ आर पाछू हटैत अछि’ कारण, गामक घराड़ी पर मॉलक नक्शा पास होइत अछि
(गाम-13) । ई थिक गामक
अद्यतन स्थिति । कागत पर गजगज करैत गाम, मात्रा मतदाता सूची मे बसैत अछि (गाम-14) । गाम वीरान अछि, भोज मे लोक नहि अछि । गाम मे मसुआइक हिंसक
प्रवृत्ति अछि (गाम-15) । छागर के कहय, पाठीयो सुरक्षित
नहि अछि। बलिप्रदान के कहय, बाड़ी-झाड़ी मे
पाठी पिटा जाइत अछि । आब की गुणवान गाम, आ की विकृत गाम? मुदा तकर
तुलना-काव्य (गाम-17) कतहु टूटल
एकचारीक दोग मे सुटकल कदीमाक बतिया देखाबैत अछि, तँ कतहु मुखियाक बोलेरो पर चढ़बा लेल अपस्याँत वार्ड-सदस्यक
झलझली देखाबैत अछि (गाम-18) । डि-रेल भेलाक बावजूदो, गाम जनसाधारण एक्सप्रेस मे कोंचायल अछि (गाम-19) ।
आब एकटा निम्नवर्गीय समाजक विशिष्ट काव्य-चित्रा कथाकाव्य मे
देखल जाय। माइन्जन यौन-शुचिता आ समाज-व्यवस्था बनाबक लेल अपस्याँत आ नव पीढ़ी समन्ध, सगाइ-भताइ, बहुछोड़ा-साँइछोड़ीक यौन-स्वातंत्रय लेल कटिबद्ध अछि। तेहेन
परिस्थिति मे ‘मड़र’ ढ़ूसि तँ लड़ैत छथि/ मुदा फूसि लड़ैत छथि (गाम-20) ।
गाम बनि गेल अछि तिमनचक्खा स्वभाव बला लोकक गाम । ‘एकादशी मे
जीबयबला, एकादशा मे जीबैए
। द्वादशीक बहन्ने, द्वादशाक नोत
तकैए’, परान्न पर पड़िकल, अहाँ कोन गामक छी, भाइ? अपना घरक साग-रोटी अयाची मिश्रक स्वाभिमानी गामो मे नहि अरघैए? (गाम-21)। तखन तँ’ ई अजित आजादक व्यक्तिक गाम भेल, कविक नहि? एहेन क्षरण भ’ गेल गामक लोकक स्वाभिमान मे, जे चल घोंघरड़िया, पेट्टे पर?’ ठीके, गाम आब रहि गेल
अछि, माय-बापक श्राद्ध लेल
गाम (गाम-24)! भोजखौक गामक
मुट्ठी फोंक भ’ गेल अछि। गाम उसरन भ’ गेल अछि । कवि-टाइप-लोक पंचकठियाक लकड़ी लेल
बौआ रहल अछि । ई गामक किलोल नहि,
मानवताक
आत्र्तनाद थिक । से श्रृंखलाबद्ध भ’ क’ असमाप्त भेल जा रहल अछि, अजितक गाम आ कविता दुनू मे(गाम-22)।
गामक दशा भयावह अछि । ने कठियारी जाइ बला लोक अछि । ने पोखरि
अछि, ने हजाम अछि । गामक लोक
की करत? (गाम-25) । देवघरक
धरियाधसान बोलबम यात्रा मे अपन समस्याक समाधान ताकत, जकर आलोचना कवि अजित आजाद यात्राीजी जकाँ करैत छथि (गाम-26) । अजित गामक
तापमान नापबाक लेल थर्मामीटर लगाबैत छथि‘गाम नदी नहि थिक, किन्तु बहि रहल अछि खतराक निशान सँ ऊपर’
(गाम-35) । ‘छोटी पटना
बनैत गाम’ (गाम-37), डिहबार-थान
बनेबाक लेल धुरझार गाछ काटैत अछि (गाम-38)। असल मे, मिथिलाक गाम
अमतीक काँट पर सूतल अछि (गाम-46) । चाक पर गढ़ल गेल छल गाम, चाके टूटि गेल। आबा मे पकाओल गेल छल गाम, आबा-परम्परा क्षीण भ’ गेल (गाम-47) । तेँ
बिस्फी-उच्चैठ चिन्हाइते ने अछि,
हटनी
केँ के चीन्हय? कलम घँसनाइ सँ
नीक अछि, कलम लगेनाइ ।
लोक कविजीक सारा तँ चीन्हत कम-सँ-कम! कलम लगौलाक बदौलत चीन्हत, कलम चलौनाइक बदौलत नहि । कारण, गाम मसुआइक ‘स्वाद’ मे जिबैत अछि, गोमुख मे हाथ देने (गाम-63) ।
गाम मे श्रम आ शृंगारक बीचक अन्तर बढ़ि रहल अछि । लहठी बला
हाथक चुटकी नहि सुनैत अछि, कुरहड़ि चलबैत
मरदाबाक कान (गाम-49) । गाम इंजनहीन-नेतृत्वविहीन भेल अछि (गाम-55) । जनसाधारण
एक्सप्रेस मे यात्रा करैत-करैत जेनरल बोगी बनि गेल अछि। कोरोना-सन्देह सँ भरल गाम
अपने परदेशी पूतक उपेक्षा करैत अछि (गाम-52) ।
नव पीढ़ी गामसँ विमुख अछि । पिकनिक-भावना सँ अयबो करत त’
तुरंते आपस जेबाक जिद्दो करत । कारण, गामक निर्मिति अथवा नव पीढ़ीक निर्मिति अथवा दुनूक, किछु एहेन अछि, जे मोहभंग आ माश्चर्ज समाप्ति मे एकदम्मे
समय नहि लगैत अछि। छोटकी टा कविता (गाम-68) तकर नीक चित्रा-काव्य उपस्थापित करैत अछि।
अजित आजादक काव्य-ग्राम सँ जे गाम बहरा रहल अछि, ताहि मे छगरागोत्राी ‘छिनरधपक’ बढ़ैत
प्रतिशत, काम-विस्फोट सँ
समाप्त होइत यौन-शुचिता, तथा बढ़ैत
गर्भ-निरोधक साधन सँ महिलाक मुँहपर सँ हेराइत पानि, बरमहल द्रष्टव्य अछि (गाम-69)। छिनरझप्प केँ से प्रतिशत, गामक सभ जातिक सभ वर्गक समाज पर लागू होइत अछि। जेना महजिदक
पछुऐति मे रहैत ल्यूकोरियाग्रस्त जनानाक घरबला, गफ्फार मौलवी जकाँ थुथून रगड़घस्स करैत छै आ मौलवी अपना सुविधे ओइ
जनानाक घरबला बनि जाइत अछि । एहेन अराजकता, एक्के समुदाय केँ नहि, समस्त गाम केँ आलोच्य बना दैत अछि । मुसलमानी जीवन पर लिखल
विवेकानन्द ठाकुरक बाद, ई कविता मुस्लिम
महिलाक अभगदशाक शीर्ष चित्राण केलक अछि । वीभत्स-रसक प्रयोग आ काम-विस्फोटक
चाण्डालत्वक चित्राण, धार्मिक पाखण्ड केँ
देखार करैत, विश्वसनीयताक
संग गाम-65 मे केलनि अछि
अजित आजाद। एहेन सड़ल-गलल आलोच्य आ पतनशील गाम केँ लोक दूरहि सँ प्रणाम करबे करत।
मुदा बच्चा-पीढ़ी की अनायासहिं अपन गाम आ जड़ि सँ कटि गेल अछि? अथवा ओकर माता-पिता (पूर्व-पीढ़ी) सेहो तकर
पृष्ठभूमि-निर्माण केलक अछि? गाम सँ दूरी
बढ़ाक’, शहरक फ्लैट-प्रेमी तँ
पहिने माता-पिता बनल? जड़ि सँ कटबाक
संतापो भोगलक (गाम-71) आ गामक
अस्तित्वहीनता मे योगदानो देलक । नवागत पीढ़ीक मोहभंगो केलक।
समकालीन समस्याक नीक काव्य-चिकित्सा थिक ई काव्य-श्रृंखला ।
मुदा साहित्य मात्रा चिन्ता-चिन्तन धरि सीमित रहैछ । भौतिक रूपे, वास्तविक इलाज तँ गाम आ समाज केँ, अपने केनाइ छै । कवि-लेखक बेमारीक लक्षण
कहैत, डाइग्नोसिस क’ सकैत अछि ।
दवाइ ओ ने तँ बनाओत आ ने कीनि क’ असंख्य रोगी केँ खुआ सकैछ । हँ, गाम मे रहत, तँ अपन व्यक्तिगत योगदान इलाज मे अवश्य करत ।
जन-संस्कृति बँचेबाक ‘मेंही प्लॉट’पर काव्य-लेखन सभ कविक
पैरुख सँ बाहरक बात थिक । मिथिलाक महिला-समाज, सामा-चकेबाक भास आ विद्यापतिक गीत-भास, संस्कृतिक अनेक तत्वक संरक्षण अपना कंठ मे केलक अछि । एहेन
जड़ि पकड़ने/माटि पकड़ने संस्कृतिक स्वरूप मे सामयिक आ सकारात्मक परिवर्तन तँ भ’ सकैछ, किन्तु विलोप नहि । अइ काव्य-श्रृंखलाक गाम-70, उत्तर-आधुनिकतावादी घोषणा
(संस्कृति-विलुप्ति) केँ अजित आजादक कविक जवाब थिक । शोकगीत गबैत शहरी जीवन सँ
फराक ग्रामीण गाछी-बिरछीक खेल-धूपमय मनोरम जीवनक चित्रा, श्रृंखला-काव्य (गाम-72) मे अंकित करब, ओही जनपक्षीय संस्कृति तत्व केँ
साहित्यिक-संरक्षण देब थिक ।
तहिना संस्कृति-चिन्ता आ चिन्तन थिक ग्रामीण जीवनक विधि-व्यवहारक
विकृत यथार्थ केँ देखार करब आ ओकरा पर काव्यात्मक टिप्पणी करब । कोन विधि-व्यवहार
संस्कृति-तत्व रहि गेल अछि आ कोन अन्धविश्वासी स्वरूप ग्रहण क’ लेने अछि अथवा
शोषणक औजार बनि गेल अछि, से देखबाक आ
परीक्षण करबाक लेल कोनोटा समाजशास्त्राीय विद्वान मैथिली मे (प्रो. हेतुकर झाक
देहावसानक पश्चात् मिथिला लेल सेहो) सक्रिय नहि रहि गेल छथि। तेँ संस्कृति-चिन्तनक
छार-भार मिथिला-मैथिली मे लेखकेगणक रहि गेल छनि। अजित आजादक कवि गाम-73 मे, एकदिस बिआहक महुअक मे वरक रूस्सा-फुल्ली
(विदाइ लेल) आ महिला द्वारा दरोगनी बनि हँसेबाक विधि पर टिप्पणी करैत छथि (जखनकि
जमायक रूस्सा-फुल्ली आ मँगबाक परम्परा आब कालातीत भ’ गेल अछि) आ दोसर दिस गाम-74 मे शय्यादान कालक (श्राद्ध-कर्मक आँगनक
विधि) पंडीजीक दानबला खिलबट्टी दान मे भेटलाक बावजूदो, हुनका हाथ नहि लगबाक, परिवारक समधि केँ द’ देल जेबाक पाखण्ड सन
मेंही प्लॉट केँ काव्य-ट्रीटमेंट दैत छथि।
समाज-अध्ययन मे अजितजी सन निष्णात आ जमीन सँ जुड़ल तेहने कोनो
कवि, विधि-व्यवहार मे
अन्तर्निहित पाखण्ड केँ देखार करैत, काव्यक सामाजिक दायित्वक निर्वाह क’ सकैछ, जकरा समाज आ कविता दुनूमे गहींर धरि
डुबकुनियाँ मारबाक सामथ्र्य हो! कविता-78 तहिना कविक बेटी विवाह मे दहेजक चिन्ता-आधारित अछि । कालातीत होइत
बरियातीक ऐंठ खेबाक परम्परा, जे सभदिन विकृति
छल, मुदा संस्कृति जकाँ बनि
गेल छल मिथिला मे, से काव्यक प्लॉट
गाम-79 मे बनैत अछि। गाम-80क संस्कृति-चिन्तन, मिथिला मे साबिक युग मे खेलाएल जा रहल
परसियन थिएटरबला नाटक आ आजुक कैसेट-डांस पर उधियाइत वस्त्राहीनताक तुलना करैत, मिथिलाक प्रसिद्ध मैथिली-हिन्दी-नाटकक
नामावली कविताक शिल्प मे गँथैत,
पूर्वकालीन
नाट्य-परम्पराक समर्थन कयल गेल अछि। मुदा आजुक नाटकक चर्चा तुलना मे छोड़ि देल गेल
अछि। पूर्वकालीन नाटक स्वस्थ मनोरंजक आ संदेशपरक अवश्य होइत छल। मुदा नाट्य-कलाक
हिसाबे, आधुनिकता आ समकालीनताबला
नाटक सँ मंचगत परिवर्तन भेनाइ जरूरीयो छल । परसियन थिएटरबला नाटक-युग मे नहि राखल
जा सकैत छल, आधुनिकता लेल
छटपटाइत मिथिला समाज केँ । सांस्कृतिक विशृंखलनक ताही परिवेशक परिणाम थिक, असगर मैं मैआँ सँ कौआ, मैना, बगड़ा, पोताक रूसब, जे करैत छथि एकादशी, मँगैत छथि एकादशा! वरिष्ठ नागरिकक अभगदशा, मिथिला मे (गाम-81)।
देहाती अविकसित अशिक्षित समाज मे डाइनपनक दुष्टनीति (गाम-83), दाहा, जुलूस मे हिन्नू-मोसलिम-सौहार्द्र (गाम-84), टीशनक कातक गामक लोकक
टिकस नहि कटेबाक, रेलगाड़ीमे
साइकिल बन्हबाक आदति (गाम-85),
परेदसी
केँ कमौआ मुल्हा बूझि गाममे ओकरा सँ खर्चा करेबाक, ग्रामीण जीएसटी असूलबाक प्रवृत्ति (गाम-76), गाममे डोमिनक पिटाइ
डोमभाइ द्वारा कयल जेबाक विरोध (गाम-82), गामक अपेक्षा वसंतक देसक संसद मे एबाक आह्वान (गाम-75), कवि अजित आजाद केँ नव
दुनियाँ बनेबाक आग्रही आ आकांक्षी प्रमाणित करैत अछि।
अजितजीक श्रृंखला-काव्य मे सरकारी योजना सबहक अराजक
क्रियान्वयनक खूबे व्याख्या भेल अछि । से स्वाभाविको थिक । कबीर अन्त्येष्टि योजना, मनरेगा, इन्दिरा आवास योजना, एकपेरिया बनाम एन.एच.फोरलेन (गाम-29, गाम-50, गाम-61) पंचायतीराज
संस्था आदिक आलोचनात्मक काव्यकरण स्वाभाविक रूपेँ श्रृंखला-काव्य मे आयल अछि।
कारण, कोनो दायित्वपूर्ण लेखक लेल अपन समकालीनता
सँ परहेज करब असम्भव अछि। मुदा ओ सरकारी योजना सभक संज्ञाने टा नहि लैत छथि आ आलोचने
टा नहि प्रस्तुत करैत छथि, तकर सहज
काव्यकरण सँ, पद-लालित्य बढ़ा
दैत छथि (गाम-22), जे श्रृंखला-काव्य
केँ वास्तविकरूपेण काव्य-श्रृंखला बना दैत अछि ।
तखन एहनो बात नहि अछि जे, कोनोटा कविताक कथ्य आ तथ्य सँ असहमतिक एकदम्मे गुंजाइश नहि हो ।
भनसाघरक गैसीकरण (गाम-48) भले उज्ज्वला
योजना सँ हो, कवि केँ
नापसिन्न छनि । शहरीकरणक विरोध तँ गामक प्रसंग मे उचित अछि। मुदा ‘आधुनिक कवि’
विकास- विरोधी नहि होइत अछि, अनियोजित आ
अराजक क्रियान्वयनक विरोधी होइत अछि। साहित्यक उद्देश्ये थिक, आम जनजीवन केँ, नीक, सुन्दर, आसान आ
सुविधापूर्ण बनायब।
आमजन केँ सड़क, गैस, पेयजल, बिजली भेटब आजुक कवि केँ नापसिन्न नहि भ’
सकैछ। ग्लोबल वार्मिंग बाँटयबला गैस-चुल्हाक नापसिन्नी, कविक छवि केँ आधुनिकता विरोधी बना देत ।
आधुनिकता मे आधुनिक विचार आ आधुनिक साधन, जीवन शैली, सभ किछु
सम्मिलित अछि, जे प्रगतिवादक
आधार-तत्व थिक आ तकरा सँ मिथिला-समाज केँ वंचित नहि राखल जा सकैछ । एहि मे
वैज्ञानिक जीवन-दृष्टि आ व्यावहारिक वैज्ञानिकता सेहो शामिल अछि । जरूरति अछि, विकृति सँ बाँचबाक । से पारम्परिकताक आ
आधुनिकताक, दुनूक विकृतिक
निषेध जरूरी अछि । दुनूक तर्कसंगत आ वैज्ञानिक तत्व स्वीकार्य अछि, संरक्षण-योग्य अछि मिथिला-समाजक जीवन मे ।
तखने ‘ग्लोबल भिलेज’क विकृतिक चुनौती सँ ठठत, मिथिलाक गाम । अन्यथा, एक दिन विश्वग्राम गीड़ि जेतैक, साधारण गाम केँ । जेना विश्वग्राम नोएडा आ ग्रेटर-नोएडा हजारो साधारण
गाम केँ गीड़ि गेल । ओकर चकमकी मे विलुप्त भ’ गेल हजारो गाम । तैं
जड़-प्राचीनतायुक्त । प्राचीन-मध्यकालीन मूल्यबला पारम्परिक गाम, स्वीकार्य नहि अछि । ‘बीजीपुरुष’क ओहेन
गाम मे नातिक पेंपी कोना (गाम-59)
पनपतै? आजुक तिथि मे माय-मैंयाँ केँ टकुरी पकड़ायब, आब कुटिर उद्योगक अनमना नहि, पाश्र्वगामिता थिक (गाम-27)।
तहिना गाम-51 मे चित्रित पारम्परिक हरबाहक आब कम्मे-काल दर्शन होइत अछि । कारण, चारूभर ट्रैक्टर-कल्टी भेटैत अछि ।
श्रम-पलायनक कारणेँ हरबाह कहाँ भेटैत छै आब? हरबाहक बाप-दादा गाममे बुढ़ारी काटि रहलैए । परम्पराक चित्राण सँ परहेज
अथवा आधुनिकताक परिप्रेक्ष्ये मे परंपराक चित्रण करबाक चाही । तखनहिँ कविताक
स्वरूप आ मर्म अद्यतन (अप-टू-डेट) भ’ सकैछ । तहिना किसान-आन्दोलनक प्रसंग मे, मिथिलाक गिरहत आ हरबाह, दुनू पर असहभागिताक कारणेँ व्यंग्य-प्रहार
(गाम-66) भेल अछि, जखनकि आब हरबाहो राजनैतिक चेतनाविहीन आ
पारम्परिक छविबला नहि अछि । आब नारा आ जुलूसक नाम पर बिकाइ लेल, सभ हरबाह तैयारो नहि होइत अछि। से आइ लालो
रंग आ आनो रंगक झंडा लेल बड़का समस्या थिक।
अइ श्रृंखला-काव्यक कएटा कवितामे वक्तव्य हावी भ’ जेबाक कारणेँ, सहजतावादक प्रतिशत बढ़ि जेबाक कारणेँ काव्य-अभिव्यंजना-कला
कनियें कमजोर पड़ि गेल अछि आ कविता मे कविताक प्रतिशत थोड़ेक घटि गेल अछि (गाम-31, 32, 33, 34, 28, 23, 30, 39, 56, 62) । मुदा से धारणा बनबाक ईहो कारण भ’ सकैछ, जे पाठकक दिमाग-हृदय मे ‘पेनड्राइव मे
पृथ्वी’, ‘मृत्यु थिक
विचार’ अथवा ‘हम कोसिकन्हाक एकटा कवि’ केर कएटा निस्सन कविता सभ बैसल-जड़िआयल अछि ।
तथापि, रचना-प्रक्रियाक तेसर
चरण बला ‘फिनिशिंग टच’ देबाकाल,
किछु
परिश्रम कपचल गेल अछि अवश्य, उपरिउल्लिखित
कविता सभ मे।
मुदा पचासी टा कविता मे पाँच-सात टा तेहेन कविता तँ करीब-करीब
सभ कविता संग्रह मे रहिते
टा छै । आ से स्वाभविको छै । कारण, काव्य-सृजन मे मानसिकता, मूड आ धैर्यक प्रतिशतक प्रभाव रचना पर पड़नाइ अवश्यंभावी अछि । प्रथम
चरणक ‘स्पॉन्टेनियस फ्लो’ मे दोसर-तेसर चरणक काव्यकरण-कौशल आ काव्याभिव्यन्जनाक
परिपाक/संगम, वैचारिक पाचन, स्वांगीकरण पर सेहो निर्भर करैत अछि ।
वैचारिक आवेग-नियंत्राण, विचारक चयापचय
(मेटाबोलिज्म), काव्याभिव्यंजनाक
प्रतिशत केँ प्रभावित करैत छै मुदा से विपरीत प्रभाव, अइ काव्य-श्रृंखलाक आङुरे पर गनल कविता पर
पड़ल अछि । अधिकतर कविता मे वैचारिक स्वांगीकरण (एस्सीमिलेशन) आ चयापचय
(मेटाबोलिज्म) काव्याभिव्यंजना केँ परिपाक मे योगदान क’ रचनाक प्रसाद-गुण आ
पद-लालित्य बढ़ा देलक अछि । कथ्यक भाव, काव्य-संवेदना आ वैचारिकताक नीक संगम भेल अछि। काव्य-श्रृंखला मे
कविताक ‘अन्डरटोन आ...ओभरटोन’ दुनू उचिते आयल अछि । से चित्रित परिस्थितिक
अनुकूलहि भेल अछि। ‘अन्डरटोन’क सीटल व्यंग्य, कथ्य केँ सार्थके बनबैत अछि।
पोथीक अनेक कविता विचार-प्रधान अछि, तँ भाव-संवेदना-प्रधान सेहो । मुदा दुनू
कोटिक कविता मे आन-आन काव्य-तत्व सभक सहज परिपाक सेहो भेल अछि। संगमक से सहजता
काव्य-कलाक मौलिकता थिक । सहज अभिव्यक्ति प्रणाली केँ आत्मसात् क’ क’, पाठक केँ सम्मोहित करबाक जादू जनैत छथि, अजितक कवि।
सभ कविता मे फराक-फराक कथ्य-प्रवाह आ अन्तर्लय रहितो, सम्पूर्ण पोथीक सभ कविताक कथ्यगत, एकीकृत, निरंतर अन्तर्लय आ तकरा संग अर्थक लयात्मकता, काव्य श्रृंखला केँ सार्थक आ चिरस्मरणीय
बनौलक अछि । पिकलो भेल ग्रामीण लोकक जीवनक, मनोरम शब्द-विन्यासक संग, करुणा आ आत्र्तनाद,
श्रृंखला-काव्य
मे सुगठित माला जकाँ गाँथल अछि । सेहो राजनैतिक चेतनाक संग । अद्भुत शब्द-छटाक संग
। शब्द-कारीगरी सँ आगूक शब्द-बाजीगरी!
अइ पोथीक कविता सभ ‘भ्यूज’(वैचारिकता-प्लॉट)
आधारित अछि, ‘न्यूज’(खबरि-आधारित
शाहीन-बागबला हिनके कविता) टाइप नहि । खाहे कविता काम-विस्फोटबला हो अथवा किसान-आन्दोलनबला
। कविता जे सामाजिक परिवर्तनक संज्ञान लैत अछि, ताहि कविता केँ समकालीन-सोच सार्थक बना दैत अछि, भलेँ पाठक कतहु कवि सँ असहमतो किऐक ने भ’
जाय!
पोथीक कविता सभ ग्रामीण जीवन आ ग्राम्य-कविता मे
आत्म-निरीक्षणक उमंग भरैत अछि। प्रकारान्तर सँ ग्राम्य-जीवनक काव्यकरण करैत, आलोचना-मूल्यांकन, टिप्पणी आ मंथन करैत, नव-नव स्वरूपक गामक, प्राचीन आ जड़ स्वरूपक गामक, नाना आयामक काव्योद्घाटन करैत, हरेकृष्ण झाक अवसाद-स्वर सँ अपना
ग्राम-काव्य केँ बँचाबैत, अजित आजाद एकटा
नव उप-विधा(श्रृंखला-काव्य) केँ श्रृंखलाबद्ध करैत, स्थापित करैत छथि ।
अजित आजादक कवि शब्दक तुकमिलानी केँ अपैत नहि मानलनि अछि ।
मुदा तुकबन्दी लय-ताल, जे कविताक सतह पर
रहैत अछि, तकर जरूरति ने
हमरा लोकनि केँ आब अछि, आ ने अजित केँ
अथवा आगत पीढ़ी केँ । मुदा भरोस कयल जा सकैछ, जे मंचीय आ मंच-गीत-लेखन-मोह सँ मुक्त होइतहिँ, ओ अपन कविता केँ थोड़ेक आर गद्यात्मक
बनौताह । अभिधात्मकताक प्रतिशत घटाबैत आ काव्य-तत्वक अभिव्यंजनाक प्रतिशत बढ़ाबैत !
जकर कविताक अन्तर्लय प्रवहमान छै,
से
सतही शाब्दिक तुकमिलानी पर ऊर्जा किए व्यय करत? सक्षम कवि नव-नव काव्यशिल्पक अन्वेषण मे ऊर्जा किऐक ने खपाओत? से कएटा कविता मे नव शिल्पक अन्वेषणक
कछमछी देखेबो केलनि अछि कवि अजित । धरगर कथ्यबला कविता मे प्रहार करबाक लेल जाहि
शिल्प दिस ओ यात्रा करैत छथि, से संगीतात्मक
भ’ सकैत अछि, गीतात्मक नहि ।
नवकविताक सर्जक केँ थोपड़ी-प्रेम आ मंच-मोह केँ निर्ममतापूर्वक त्याग करैत, सर्जनाक क्षण मे कम-सँ-कम, गीत-गजलक शाब्दिक ‘रबानगी’ बिसरि जेबाक
चाही । अन्यथा, नवकविताक ‘खास
गम्भीरता’ खण्डित हेबाक सम्भावना बनि जाइत अछि । मुदा, कहब अप्रासंगिक नहि हैत, जे ई सभ बात असगरे अजितजी लेल नहि
प्रासंगिक अछि ।
अजित आजादक कविक भाषा-नीति, राजभाषा हिन्दीक लेल उदार रहैत, मातृभाषाक चेतना सँ ओत-प्रोत तँ अछिये । मुदा जनोन्मुखी आ
तृणमूलीय ‘काव्य-भाखा’क पक्ष मे अछि, से हिनकर कविता केँ जनपक्षीय बनबैत, जन-संस्कृतिक प्रेमी बनबैत अछि । एहेन कविता अपना समय आ समाजक
व्याख्या-आलोचना करैत, जनाकांक्षा केँ
सेहो द्योतित, आलोड़ित आ
प्रतिबिम्बित करैत अछि । ग्रामीण काव्य-भाखाक हिनकर सौन्दर्य-बोध अद्भुत जनोन्मुखी
अछि । जखनकि हिनकर विपुल शब्द-सम्पदा खाँटी जमीनी, वाक्य-विचार आ कविताक विचार, जटिलता सँ बाँचि सकल अछि । मैथिलीक ई काव्य-भाखा कोनो कवि लेल
ईष्र्य भ’ सकैछ आ हेबाक चाही । अइ काव्य-श्रृंखलाक एहेन तृणमूलीय भाखा नहि होइत, तँ ई काव्य-श्रृंखला गहनमरु नेना सन
पाण्डुरोगी बुझाइत । ग्राम्य-काव्यक श्रृंखला लेल यैह ‘भाखा’ उपयुक्त अछि, जकर अंतरात्मा मे समकालीनता आ आधुनिकता
पचल हो ।
ते अजित आजादक ग्राम्य-काव्य, विवेकानन्द ठाकुरक काव्यक स्मृतिजीविता सँ मुक्त अछि, हरेकृष्ण झाक अवसाद-स्वर आ हुनकर
‘ग्राम्य-भाखाक जटिलता’सँ मुक्त अछि। सहजहिँ, आजुक ‘नवागत पीढ़ीक सहज काव्य’ मे बिम्ब विधान पर विशेष ध्यान आ ऊर्जा
नहि खर्चल जाइत अछि ।
गाम-विमर्श चन्दनकुमार झाक ‘गामक सिमान पर’ सेहो ठाढ़ केलक अछि, कृष्णमोहन झा ‘मोहनक’ ‘ग्लोबल गाम सँ अबैत
हकार’ सेहो आ मैथिलीक सैकड़ा सँ बेसी काव्य-पोथी सेहो । चन्दन ‘गामक सिमान पर’ ठाढ़
भ’ क’ मलकोका-काव्यक सौन्दर्य-बोध कयलनि अछि आ कृष्णमोहन झा ‘मोहन’ तथाकथित
ग्लोबल-गामक संग नागर परिवेशक भयावहता देखौलनि अछि । मुदा अजित आजादक ‘गाम सँ
बहराइत गाम’ अपन अस्तित्व आ संस्कृति पर आत्र्तनाद करितो, ताल ठोकिक’ अपन संघर्षजीविताक जिद्द
प्रदर्शित करैत अछि । अजित आजादक काव्य-सौष्ठव ‘मलगोबाक कओर’ थिक, जे अपूर्व स्वादक संग, माथ आ हृदय, दुनूपर जादू करैत अछि।
अजित आजाद गाम-विमर्श केँ चरमोत्कर्ष देलनि अछि । सेहो अनुपम काव्य-छटाक संग । हिनकर काव्य सर्वतोभावेन निर्दोष नहियो रहैत, ग्राम्य-काव्य, श्रृंखला-काव्य आ ग्राम्य-भाखाक एकटा फराक प्रतिमान तँ स्थापित करिते अछि, मिथिला-समाज केँ आ अपना कालखण्ड केँ, ‘अष्टपष्ट चित्राबला अयना’ सेहो देखाबैत अछि । संगहि अपना समयक, अपना पीढ़ीक काव्य-लेखनक समक्ष, चुनौतीक काव्य-शृंखलो प्रस्तुत करैत अछि । अजित आजादक कविताक कतओक पक्ष, मैथिलीक कतओक कवि लेल ईष्र्य भ’ सकैत अछि, कविता मे व्यक्त वैचारिक सहमति-असहमतिक बावजूद । विश्वास अछि, अइ विषय-केन्द्रित, गाम-केन्द्रित, रमणीक श्रृंखलाबद्ध काव्यक पहिल पोथीक, हृदय सँ पाठक द्वारा स्वागत हेबे करत ।


text:
नवका- पुरनका लेख सर्च करु...
बॉलीवुड म्यूजिकल नाईट
बाढ़ि पीड़ित केर मदद के लेल दरभंगा मे बॉलीवुड म्यूजिकल नाईट के आयोजन कएल जा रहल अछि. ई आयोजन नेहरू स्टेडियम मे 7 दिसंबर के होएत. म्यूजिकल नाईट के आयोजन गायत्री फाउंडेशन के ओर सं कएल जा रहल अछि. आयोजक के कहनाय छन्हि जे एहि मे गायक मोहम्मद अजीज आओर शब्बीर कुमार के संग लिटिल चैंप दिवाकर... अभिनेत्री किम शर्मा आओर हास्य कलाकार सुनील पाल शामिल होएताह. एहि कार्यक्रम के लS क लोक सभ मे काफी उत्साह छन्हि. लोक सभ के 7 दिसम्बर के इंतजार छन्हि. टिकट खत्म नहिं भ जाए ताहि लेल पहिनहि सं टिकट कटाबय मे लागल छथि. ओना 26 तारीख तक टिकट कटएलाह पर किछ छूट सेहो देल जा रहल अछि.
सदस्यता लें टिप्पणियाँ भेजें (Atom)


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
बुधवार, 31 अक्तूबर 2012
समन्वय २०१२ आमंत्रण
साहित्य अकादेमी, दिल्लीक मैथिलीक आठम महिला समन्वयक डॉ. वीणा ठाकुर हेती
-एकर कार्यकाल पाँच साल लेल होइ छै।


text:
राजविराज, सप्तरी। नवम्बर २८, २०१५. मैथिली जिन्दाबाद!!
पैछला शनि दिन नेपाल प्रहरीक गोली व करेन्ट लागि मारल गेल मधेसी शहीद सबहक शव काल्हि बिपी कोइराला स्वास्थ्य संस्थान मे पोस्टमार्टम कैल गेल छल, आर आइ ओहि शहीद लोकनिक शव परिवार एवं आन्दोलनकारी मोर्चा द्वारा जिम्मा लेल गेल। चारू शब केँ करीब ११ बजे राजविराज मे आनल गेल छल, जतय एकटा श्रद्धांजली कार्यक्रम करैत मोर्चामे आबद्ध सब दलक अध्यक्ष लोकनि द्वारा अपन-अपन पार्टीक झंडा शहीदक लाश केँ ओढबैत सम्मान देल गेल छल। एहि अवसर पर सभाकेँ संबोधित करैत नेतृत्वकर्ता अत्यन्त आक्रोशित छलाह। ओ सब कहलैन जे राज्य द्वारा शान्तिपूर्ण आन्दोलन दमन करबाक लेल जेना बल प्रयोग कैल जा रहल अछि ताहि सँ जनाक्रोश आरो बढि रहल अछि आर समस्याक समाधानक बदला आरो बिगैड़ रहल अछि। शहीदक शहादत बेकार नहि जायत आर ई बल प्रयोग वर्तमान निरंकुश सरकार केँ महंग पड़त – श्रद्धांजली सभा केँ संबोधन करैत मोर्चाक नेता सब कहलैन।
राजविराज मे श्रद्धांजलि सभाक समापन उपरान्त सब शहीदक शव केर संग अन्तिम यात्रा लेल लहान धरिक नगर परिक्रमा सेहो कैल गेल। विदित हो जे चारि शहीद मे भारदह केर विरेन्द्र राम, रूपनीक नागेश्वर यादव, राजविराजक दिलीप साह तथा शिवशंकर दास छलाह। एहि अन्तिम यात्रा मे हजारोंक संख्या मे लोक सब पार्टीक झंडा सहित आन्दोलनक नारा लगबैत सहभागी भेल छल। शहीद सबहक शव परिवार व आन्दोलनकारी मोर्चा द्वारा तखनहि ग्रहण करबाक लेल स्वीकार कैल गेल जखन जिला प्रशासन द्वारा शहीद घोषणा करबाक संग क्षतिपूर्ति उपलब्ध करेबाक लिखित प्रतिवेदन गृह मंत्रालय केँ पठायल गेल छल। हिन्दू रीति मे मृतकक परिवार मे चूल्हा ताबत धरि नहि जरैत अछि जाबत धरि मृतकक अन्तिम संस्कार नहि कैल जाइछ। उपरोक्त शहीद सब मे दुइ शहीदक अबोध बालक आर तेकर दूध देनिहाइर ओकर निरीह-अबला-विधवा माय केर अवस्था देखैत बिना कोनो बेसी विवाद केँ शव एक सप्ताहक समय मे स्वीकार कैल जेबाक समाचार भेटल अछि।


text:
अप्पन काज सुतारि रहल अछि
सबहक सब उघारि रहल अछि
जय मैथिली, जय मैथिल कहि-कहि
सबहक पीठ ससारि रहल अछि
सबहके सब खिहारि रहल अछि
आफद एकटा, पांच टकिया पर
पनसैया नवका चाहि रहल अछि
सबहक़े सब संघारि रहल अछि
सुच्चा मैथिल कहि , हमहिं टा
अप्पन शान बघारि रहल अछि
सबके सब पछारि रहल अछि
दड़िभंगा दिल्ली वा बम्बई
मैथिलीक भीत उखाड़ि रहल अछि
अप्पन चूल्हि पजारि रहल अछि
उपलब्धि एखनहु तक किछु नहि
छिट्टे पथिये बाँटि रहल अछि
मैथिलीक शोणित चाटि रहल अछि
जे .... करबै .. हमहीं टा करबै
सब के सब टिट कारि रहल अछि
अप्पन रूप निखारि रहल अछि
हम छी बाभन तू छैं सोल्हकन
मनुख मनुख्ख के बाँटि रहल अछि
जरि मिथिला राज्यक काटि रहल अछि
थौक् भाव सम्मान 'विभूतिक'
परसि परसि चुचकारि रहल अछि
अप्पन बाट सुधारि रहल अछि
सबहक सब उघारि रहल अछि


text:
कलकत्ता: साहित्य अकादेमी दू दिवसीय मैथिली संगोष्ठी केर आयोजन स्थानीय कार्यालय सभागारमे आयोजित केलक अछि. संगोष्ठी 4, डीएल खान रोड स्थित अकादेमी सभागारमे आगामी शनि-रविकें भोरे 10 बजे सं अछि. साहित्यकारत्रय जयनारायण मल्लिक, वैद्यनाथ मल्लिक विधु आ आनंद झा न्यायाचार्य केर जन्मशती पर आयोजित अछि. उदघाटन-समापन सत्र सहित कुल आठ सत्रक एहि दू दिनक संगोष्ठीमे मैथिलीक अनेक साहित्यकार-विचारक भाग ल' रहल छथि.
उपरोक्त साहित्यकार लोकनि पर बेसी सामग्री उपलब्ध नै छै, एहन चर्चा साहित्यिकार लोकनिक मध्य अछि. जओ कतहु सामग्री हेतैक त' से एहि संगोष्ठीमे सोझाँ आबि जेतैक. एहि गोष्ठीक महत्व एहू लेल बढि गेल छै. एहि अवसर पर अकादेमी द्वारा प्रकाशित साहित्य सस्त मोल पर उपलब्ध रहत. पोथी प्रेमी लेल ई खुशखबरी अछि.
उपरोक्त साहित्यकार लोकनि पर बेसी सामग्री उपलब्ध नै छै, एहन चर्चा साहित्यिकार लोकनिक मध्य अछि. जओ कतहु सामग्री हेतैक त' से एहि संगोष्ठीमे सोझाँ आबि जेतैक. एहि गोष्ठीक महत्व एहू लेल बढि गेल छै. एहि अवसर पर अकादेमी द्वारा प्रकाशित साहित्य सस्त मोल पर उपलब्ध रहत. पोथी प्रेमी लेल ई खुशखबरी अछि.
Tags: हालचाल हालचाल : एहिपार


text:
— आभा झा।
रामचरितमानसे एक अत्यंत भावुक प्रसंग राम भरत मिलाप अछि।* परम पुनीत भरत आचरनू। मधुर मंजु मुद मंगल करनू।।हरन कठिन कलि कलुष कलेसू।महामोह निसि दलन दिनेसू।।भरतजी के परम पवित्र आचरण मधुर, सुंदर और आनंद मंगल करय वाला अछि।कलियुग के कठिन पाप और क्लेश के हरै वाला अछि।महामोह रूपी रात्रि के नष्ट करय के लेल सूर्यक समान अछि।।रामायण में ओना त ‘कतेको एहेन प्रसंग अछि ,जे बड्ड मार्मिक अछि – माता सीता के अपहरण, हुनकर अग्नि परीक्षा ,लव कुश के बालपन आदि। राम भरत मिलाप चर्चित प्रसंग अछि।आइयो कियो भाई बहुत दिनक बाद बड्ड प्रेम भावना सँ मिलन करैत छथि त’ लोक एकरा राम भरत मिलाप के उपमा दैत छथिन। रघुकुल वंशक महाराज दशरथक चारू पुत्र- राम,भरत,
लक्ष्मण और शत्रुघ्न अपन शिक्षा -दीक्षा पूर्ण करि अयोध्या लौटि अबैत छथि।एकर पश्चात चारू भाई के विवाह महाराज जनक के पुत्री सँ भ’ जाइत छनि।महाराज दशरथ के पैघ पुत्र रामजी के राजा बनाबै के निर्णय होइत छैक। एहि निर्णय सँ सब प्रसन्न होइत छथि।परन्तु महारानी कैकयी के दासी मंथरा एहि संबंध में कैकयी के मन में विष घोलैत छथि और राम के राजा नहिं बनाबै के लेल उकसबैत छथि।कैकयी राम सँ बहुत प्रेम करैत छलीह,परंतु मंथरा के बात में आबि क’ दशरथ के विवश क’ दैत छथिन कि ओ भगवान राम के 14 वर्षक वनवास द’ देथिन और भरत के राज्य देथुन।दशरथ के विवशता में एहि बात के कारण ई निर्णय लेबऽ पड़लनि ।राम अपन पत्नी सीता और छोट भाई लक्ष्मण संग वनक लेल प्रस्थान केलनि।जखन ई सब घटना भ’ रहल छल तखन भरत और शत्रुघ्न अपन नाना गाम गेल छलाह। हुनका एहि घटना के कोनो जानकारी नहिं छलनि।अपन पुत्र राम के वियोग में महाराज दशरथ के मृत्यु भ’ गेलनि।ई दुखद समाचार सुनि भरत और शत्रुघ्न वापस एला।तखन हुनका अपन पैघ भाई राम के संग घटित एहि घटना के पता चललनि।हुनकर ऊपर दुखक पहाड़ टुटि पड़लनि।कियैकि एक दिस पिता के अकस्मात मृत्यु भ’ गेलनि ,त’ दोसर दिस पिता समान पैघ भाई के छत्रछाया छिन चुकल छलनि।संग ही राज्य के कुशलतापूर्वक चलाबै के जिम्मेदारी सेहो भरत पर आबि गेलनि। कियैकि ओ बुझैत छलाह जे अयोध्या राज्य पर अधिकार हुनकर पैघ भ्राता राम के छनि। एहि ग्लानि भाव सँ राजकुमार भरत भरल छलाह। संग ही अपन माता कैकयी सँ भगवान राम के प्रति कैल गेल दुर्व्यवहार के लेल रूष्ट छलाह। एहि सब भावना सँ घिरल रहबाक कारण ओ भगवान राम के वापस अयोध्या आनै के निश्चय केलनि। भरत के ई पता चललनि कि प्रभु श्रीराम अपन छोट भाई लक्ष्मण और पत्नी सीता के संग चित्रकूट में ठहरल छथि, तखन भरत तुरंत चित्रकूट प्रस्थान केलनि।भगवान राम अपन भ्राता सँ वन आगमन के कारण पूछैत छथिन। तखन भरत हुनका वन में ही राज्याभिषेक करि क’ वापस अयोध्या लेल प्रस्थान करै लेल कहैत छथिन। परन्तु श्रीराम एना करै सँ मना क’ दैत छथिन। कियैकि ओ अपन पिता के देल वचन सँ बान्हल छलाह। तखन भरत बड्ड दुखी मन सँ अयोध्या वापस प्रस्थान करै के तैयारी करैत छथि, परंतु प्रस्थान सँ पूर्व ओ अपन भाई राम सँ कहैत छथि कि अयोध्या पर केवल श्रीराम के अधिकार छनि और केवल 14 वर्षक समय तक ही हम अपन कार्य भार सम्हारब और एहि कार्यभार के सम्हारै के लेल अहाँ हमरा अपन चरण- पादुका द’ दिय, हम एकरा सिंहासन पर राखि अहाँ के महाराज मानि क’ अहाँक प्रतिनिधित्व में 14 वर्ष तक राज्य काल पूर्ण करब।भगवान श्रीराम अपन छोट भाई भरत के अपार प्रेम,समर्पण ,सेवाभाव और कर्त्तव्यपरायणता देखि क’ हुनका गला लगबैत छथिन। अपन चरण पादुका हुनका दैत छथिन संगही भरत के प्रेमपूर्ण आग्रह के मानैत 14 वर्षक अवधि पूरा भेला पर वापस अयोध्या लौट आबै के वचन दैत छथिन। श्रीराम के चरणपादुका के सम्मान के संग माथ पर राखि दुखी मन सँ अयोध्या लेल प्रस्थान करैत छथि।भरत अयोध्या लौटैत जथि त’ प्रभु राम के चरण पादुका के राज्य के सिंहासन पर सुशोभित करैत छथि आर स्वयं श्रीराम के जेकां संन्यासी वस्त्र धारण क’ हुनके जेकां जीवन यापन करै के निश्चय करैत छथि।एहि प्रसंगक संदेश अछि – भ्रातृत्व प्रेम,एतऽ भगवान रामक आचरण सँ हुनकर उत्तम चरित्र और वचन बद्धता के प्रेरणा भेटैत अछि।ई कथा भरत के अपन भाई के प्रति अपार प्रेम,समर्पण, सेवाभाव के ज्ञान करबैत अछि।संग ही संग हुनकर कर्तव्य परायणता के सेहो उजागर करैत अछि।


text:
कथा गोष्ठमे आबि रहल आरजकता
विगत किछ कथा गोष्ठी सगर राति दीप जरयमे किछु तथाकथित साहित्यकार लोकनि आरजकता पसारबाक प्रयास कऽ रहल छथि। हिनका लोकनिक कहब छनि जे ओ लोकनि जे करै छथि वैह ता सत्त अछि मुदा हमरा विचार अछि कोनो नियम वा विवादक फरछौट सर्व सम्मतिसँ कयल जेबाक चाही। हिनका लोकनि द्वार कयल गेल किछु कुकृत्य देखल जाउ...
1* अपने स्वयं कथा गोष्ठिमे कथाा पाठ करबाक बाद ओेंघेता मुदा जँ कोनो आन सहित्यकारसँ सेहो सुता गेलनि तँ ओकर सातो पुश्तकेँ एक कऽ देता।
2* ककरो कथा क करोसँ पढा कोनो पत्रिकामे अपना नामसँ छपेता।
3* कथाक समीक्षा केनिहार समीक्षाकारपर सेहो समीक्षा करेता।
4* सरस्वतीक मापन ई लोकनि जातिगत आधारितपर करता।
5* एखन धरि कोनो पुरस्कार नञि भेटलनि तै ँ सामान्तर पुरस्कारक आरम्भ करेलनि।
6* सुनबामे आबि रहल अछि जे ई लोकनि आब समान्तर कथा गोष्ठीक आयोजन कऽ रहल छथि, जाहिमे किछु जाति विशेषक वचर्श्व रहत तकर पहिनेसँ घोषणा कयल गेल छनि।
अन्तमे हम यैह कहब एहि दलक किछु बुड़ि लेल कथाकारसँ माँ मैथिलीक रक्षा करथ रौना माइ....


text:
एहि सनसनीखेज खुलासाक बाद चौंकबई बला हालात सामना आयल अछि। मेडिकल स्टोर धड़ल्ले सँ कफ सिरप युवा सभकेँ बेचते अछि मुदा आब सामान्य दुकान सभमें सेहो धड़ल्ले सँ कफ सिरप केर बिक्री भ' रहल अछि। युवा वर्ग धड़ल्ले सँ कफ सिरप केर उपयोग शिक्षण संस्थान समेत तमाम जगह पर क' रहल अछि।
किछु छात्र प्रशासन क' सूचित केलक कि कोशी कॉलेज खगड़िया समेत तमाम कालेज मे छात्र सभक एक समूह कफ सिरफ़ केर बोतल अस्पताल से वा बाहर से मंगवा ओहिकें शराब जोका पीब बीमार भ' रहल अछि। जाहिक सत्यापन लेल कुछ पुलिस कर्मी जखन कॉलेज पहुँचल तेँ कैम्पस सँ हजारों बोतल कफ सिरप बरामद भेल। छात्र सभक मांग अछि कि एहि मसला पर जल्द कार्रवाई कायल जाय।
अपने क' बता दी कि पछिला माह चौथम थाना पुलिस बड़का कार्रवाई करैत डाक्टर जमशेद केर क्लीनिक पर छापा मारी 16 कार्टून कोडिन (कफ सीरप) केर संग डॉ जमशेद क' सेहो गिरफ्तार केना छल। थानाध्यक्ष मुकेश कुमार कहलनि कि थाना सँ महज 50 फीटक दूरी पर करूआमोड़ निवासी मो. जमशेद दवा व्यवसाय केर आड़ मे अवैध रूप सँ प्रतिबंधित दवा कफ सिरप केर बिक्री करैत रहथिन। पुलिसक बहुत दिन सँ हुनका पर नजैर छल।


text:
प्राप्त खबैर केर मुताबिक जिलाक राजनगर थाना क्षेत्रक चिचरी परीयानी पोखर टोला लग आज्ञात लोग सभ एक 11 बरखक मासूम संग दुष्कर्म करी हुनका छुरा मारी सड़क कात फेंक देलक। बच्ची अस्पताल मे दम तोएड़ देली।
कैल्हि मंगल दिन देर सांझ सरस्वती मूर्तीक विसर्जन करी वापस आबैत काल बच्चा सभ लहू-लूहान अवस्था मे बच्ची केँ देखलक, आनन-फानन मे स्थानीय लोग सभ बच्ची केँ राजनगर पीएचसी पहुँचेलक, जता इलाजक क्रम मे हुनकर मौत भ' गेल।
एहि घटनाक सूचना भेटते थाना अध्यक्ष रूपक रंजन सिंह घटनास्थल पहुंच घटनाक जानकारी लेलनि। पुलिस घटनाक छानबीन क' रहल अछि। पुलिसक छानबीन मे एक खून सँ सनल सुतरीक बोरा बिछाओल आओर दू जोड़ी चप्पल भेटल अछि। एहि घटना सँ लोग सभमे दहशत बनल अछि। पुलिस शव केँ पोस्टमार्टम लेल मधुबनी भेज देलक।


text:
नरेन्द्र मोदी
नरेन्द्र मोदीक पुरा नाम नरेन्द्र दामोदर मोदी अछि। नरेन्द्र मोदी भारतक १४हम प्रधानमन्त्री छी। नरेन्द्र मोदीक जन्म १७ सितम्बर १९५० में भारतक गुजरात राज्यमें भेल छल। मोदी २००१ सँ २०१४ धरि गुजरातक मुख्यमन्त्री रहल छलाह। सन् २०१४ कें लोकसभा चुनावमे भारतीय जनता पार्टीक बहुमत कें बाद मोदी भारतक प्रधानमन्त्री बनला। ५ सय ४५ सदसीय लोकसभा सिटसभमे भारतीय जनता पार्टी २ सय ८२ मत लावि विजय भेल छल ।
व्यक्तिगत जीवन[सम्पादन करी]
नरेन्द्र मोदीक जन्म तत्कालीन बम्बे राज्यक महेसाना जिला स्थित वाडनगर ग्राममे हीराबेन मोदी आ दामोदरदास मूलचन्द मोदीक एक मध्यम-वर्गीय परिवारमे १७ सितम्बर १९५० कें भेल छल।[२] मोदी पूर्णत: शाकाहारी थिका ।[३] भारत पाकिस्तानक बीच द्वितीय युद्धक दौरान अपन तरुणकालमे ओ कथित तौर पर स्वेच्छा सँ रेलवे स्टेशनसभ पर सफर करि रहल सैनिकक सेवा केनए छल।[४] युवावस्थामे ओ छात्र सङ्गठन अखिल भारतीय विद्यार्थी परिषदमे सेहो शामिल भेल छल। ओ सङ्ग-सङ्गे भ्रष्टाचार विरोधी नव निर्माण आन्दोलनमे सेहो सहभागी भेल छल। एक पूर्णकालिक आयोजकक रूपमे कार्य करवाक पश्चात् ओ भारतीय जनता पार्टीक सङ्गठनक प्रतिनिधीक लेल मनोनित कएल गेल छल।[५] किशोरावस्थामे अपन भाईकें सङ्ग मोदी एकटा चायकें दोकान चलबैत छल। मोदी अपन विद्यालय शिक्षा वाडनगरमे पूरा केनए छल।[२] ओ आरएसएसक प्रचारक रहितो सन् १९८० मे गुजरात विश्वविद्यालय सँ राजनीति विज्ञानमे स्नातकोत्तर परीक्षा देलक आ एमएससीक डिग्री प्राप्त केनए छल।[६]
प्रारम्भिक सक्रियता आ राजनीति[सम्पादन करी]
गुजरातक मुख्यमन्त्रीक रूपमे[सम्पादन करी]
गुजरातक विकासक लेल योजनासभ[सम्पादन करी]
सन्दर्भ सामग्रीसभ[सम्पादन करी]
- ↑ http://erms.gujarat.gov.in/ceo-gujarat/FileLoc/LS2014/20/Narendra_Modi019006.PDF
- ↑ २.० २.१ "पिक्स : कहियो बेचे छन चाय, आइ सबस 'शक्तिशाली' राज्यक मुख्यमंत्री", दैनिक भास्कर, २८ अगस्त २०१२, अन्तिम पहुँच १५ फरबरी २०१४।
- ↑ "पतंगबाजीक मैदान म सोहो छक्के छोड़ैत है मोदी", आज तक (नया दिल्ली), २० दिसम्बर २०१२, अन्तिम पहुँच २३ मार्च २०१३।
- ↑ "भारत-पाक युद्धम मोदी भारतीय सैनिक सेवा", आज तक (नयां दिल्ली), २० दिसम्बर २०१२, अन्तिम पहुँच २४ मार्च २०१३।
- ↑ "Biography – Narendra Modi", अन्तिम पहुँच ६ अगस्त २०१२।
- ↑ "Modi proves to be an astute strategist", द हिन्दू (Chennai, India), २३ दिसम्बर २००७, अन्तिम पहुँच १५ फरबरी २०१४।


text:
Read more...
डीहक जमीन
ट्रेन सकरी टीशन सँ फूजल आ पूब दिस घुसक' लागल। नरेश एकटा बोगी मे अपना सीट पर बैसल अपन गामक बात सब मोन पाडैत विचारमग्न भ' गेल। बहुत दिनक बाद ओ अपन गाम जा रहल छल। भरिसक १० बरखक बाद। ओ एखन भोपाल मे शिक्षा विभाग मे नौकरी करैत छल अधिकारीक पद पर। गाम जाय लेल चिकना टीशन उतरि क' जाय पडै छलै। सकरी तक बडी लाईनक ट्रेन चलैत अछि। ओतय सँ फेर छोटी लाईनक ट्रेन सँ। ओकरा बोगी मे पूरा लोक कोंचल छल। चारि पसिन्जरक सीट पर सात-आठ लोक बैसल छल। हो-हल्ला आओर गप-शप सँ पूरा डिब्बा मे कोलाहल जकाँ छलै। मुदा ओकर दिमाग मे अपन पुरनका दिन घुरिया लगलै। सबटा दृश्य चलचित्र जकाँ ओकर आँखिक आगाँ घूम' लगलै। ओ अपना केँ २० बरख पहिनुका स्कूल मे देख' लागल। बस्ता ल' के नित भोरे पाठशाला जेबाक दृश्य आगाँ मे नाच लगलै। ओकर पिता फेंकन मरड हरवाह छला आओर गाम मे भुटकुन बाबू ओतय खेतीक आ माल-जालक काज करै छला। किछ बटाई पर खेती सेहो करै छला। अपन जमीनक नाम पर पाँच कट्ठा खेतीक जमीन आ आठ धूरक घरारी छलैन्हि। हुनकर माय 'मरौनावाली' केर नाम सँ जानल जाईत छलीह। भरि दिन मरौनावाली भुटकुन बाबू ओतय घरेलू काज मे मदति करैत छलीह आ साँझे घर आबै छलीह। नरेश बच्चा छलाह आ भरि दिन एम्हर ओम्हर खेलाइत रहैत छलाह। एक दिन भुटकुन बाबू फेंकन केँ कहलखिन्ह जे नरेशवा भरि दिन टौआइत रहै छौ, कियाक नै ओकरा हमरा एहिठाम चरवाही मे पठा दैत छी। फेंकन बजलाह- "गिरहत, ई गप नै कहियौ, ओ एखन मात्र चारि बरख के छै। ओकरा अगिला बरख सँ स्कूल पठेबै।" भुटकुन बाबू व्यंग्य मे बजलाह- "तौं त' एतबे टा सँ हमरा एहिठाम चरवाही करै छलैं। तखन तोहर बाबू हरवाही करै छलखुन्ह, मोन छौ ने।" फेंकन कहलक- "जी ओ जमाना आब नै छै गिरहत। मरौनावाली एकदम जिद केने छै जे नरेशबा केँ स्कूल पठबियो। किछ दिन पहिने बिसेसर बाबू मास्टर साहब भेंटल छलाह। ओ कहलथि जे पढेनाई बड्ड जरूरी छै तैं नरेशबा केँ स्कूल पठाबहक।" भुटकुन बाबू- "जे तोहर इच्छा। हम त' तोरे दुआरे कहलियो। तोहर काज किछ हल्लुक भ' जइतो।" फेंकन- "गिरहत, हम जा धरि सकब, ता धरि अहाँ केँ काज करैत रहब।"
अगिला साल नरेशक नाम स्कूल मे लिखाओल गेल। नरेश पढै मे नीक छलाह आ जल्दिये मास्टर सबहक प्रिय भ' गेलाह। दसवीं बोर्ड मे ओकरा अस्सी प्रतिशत अंक आयल। ओ काओलेज मे पढै लेल दरिभंगा चलि आयल आओर ट्यूशन पढा केँ अपन खर्च निकालैत पढ' लागल। ओम्हर गाम मे फेंकन आओर मरौनावाली भुटकुन बाबूक काज मे लागल रहल। नरेशक पढाई पूरा भेलै आ मध्य प्रदेश लोक सेवा आयोगक इम्तिहान पास क' के शिक्षा विभाग मे नौकरी भेंटलै। नियुक्ति पत्र गामक पता पर आयल छल आओर सौंसे गाम अनघोल भ' गेल रहै। ओहि दिन नरेश अपना केँ आकाश मे उडैत पाओलक। भुटकुन बाबू जे आब वृद्ध भ' गेल छलाह ओहो नरेश केँ बजा के आशीर्वाद देलखिन्ह। मरौनावाली त' कानैत बेहाल छल जे बेटा आब नजरि सँ दूर भ' जायत। किछ दिनक बाद नरेशक बियाह भ' गेलै। किछ दिन कनियाँ गामे मे रहलैन्हि। फेर जयबाक जिद क' देलकै। नरेश कनियाँ केँ ल' के भोपाल चलि गेल। मरौनावाली ओहि दिन बड्ड कानल रहै। नरेश अपन माता पिता कैँ संगे रहै लेल बहुत आग्रह केलक, मुदा फेंकन साफ मना क' देलकै। ओकर कहनाई रहै जे पुरखाक डीह छोडि नै जायब। नरेश कहलक जे ई आठ धूर डीह अहाँ केँ एतेक प्रिय भ' गेल जे अपन एकलौता संतान संगे रहै लेल तैयार नै छी। ओतय नाना प्रकारक सुविधाक गप सेहो नरेश कहलकै, मुदा फेंकन अपन जिद पर अडल रहलाह। मरौनावाली कनी जिद केलखिन्ह, त' फेंकन खिसिया गेला आओर कहलखिन्ह जे अहाँ चलि जाउ, हम असगरे रहब। मरौनावाली धर्मसंकट मे पडि गेली आ अंत मे गामे मे रहै केँ निर्णय लेलथि। नरेश नियमित रूप सँ गाम पाई पठबैत रहै आओर फेंकन के हरबाही जबरदस्ती छोडा देलक। फेंकन साल दू साल पर नरेश लग जाइत रहै छलाह आओर नरेश काजक अधिकता आओर बच्चा सबहक पढाई दुआरे गाम कहियो नै आबैत छलाह। आब मोबाइलक जमाना मे नरेश फेंकन केँ मोबाइल सेहो कीन देने छलखिन्ह, जाहि सँ ओ सब नियमित रूप सँ सम्पर्क मे रह' लगलाह। एक दिन फेंकन मोबाइल सँ नरेश केँ फोन केलखिन्ह आ कहलखिन्ह- "बौउआ, अपन डीह सँ सटल भुटकुन बाबू केर दू कट्ठा जमीन परती पडल छै। ओ ओहि जमीन केँ बेच' चाहैत छैथ। हमरा कहलैथ जे तौं ओ जमीन कीनब' त' हम तोरा पच्चीसे हजार मे द' देब'। बौउआ ओहि जमीनक कीमत चालीस हजार सँ कम नै छै। नीक मौका छै। पाई पठा दितहक त' हम तोरे नाम सँ वा तोहर कनियाँक नाम सँ जमीन कीन दितिय'।" नरेश चोट्टे खिसिया गेल आ बाजल- "हमरा गाम सँ कोनो मतलब नै अछि। अहाँ बलौं जमीन कीन' चाहै छी। हम त' सोचै छी जे आठ धूरक डीह आ पाँच कट्ठा खेतीवाला जमीन बेची आओर गाम सँ पिण्ड छोडाबी।" फेंकन- "हमरा जीबैत ई काज नै हेतौ। पुरखाक जमीन बेचबाक बात तोहर मोन मे कोना केँ एलौ। तू ओहि गाम सँ पिण्ड छोडेबाक गप करै छ, जतय नेना मे खेलेलह, जतुक्का पानि पीबि केँ नमहर भेल', जतय तोहर बाप-दादा केर सारा छ। तू डीहक नबका जमीन नै कीन, मुदा पुरनका बेचै केँ गप नै कर।" अस्तु नबका घरारी कीनबाक गप एतहि खतम भ' गेल।
एक दिन नरेशक बडकी बेटी सुनन्दा, जे चौथा मे पढै छल, नरेश केँ कहलक- "पापा, जेना हम अहाँ संगे रहै छी, अहूँ त' बच्चा मे बाबा संगे रहैत हैब।" नरेश- "हाँ, रहैत छलहुँ। सब रहैत अछि।" सुनन्दा- "अहाँ के सब गप मानैत हेता बाबा।" नरेश- "हाँ यथासम्भव मानैत छलाह।" सुनन्दा- "अहाँ बड्ड नीक छी पापा। हमर सब गप पूरा करै छी। हमहुँ नमहर भ' केँ अहाँक सब गप जरूर मानब।" ई कहैत ओ खेलाई लेल चलि गेल। ओकर अन्तिम वाक्य सुनि नरेश धक् रहि गेल। ओकरा अपन नेनपनक सब गप मोन पडय लागलै, जे कोना फेंकन फाटल धोती पहिरैत रहल, कोना मरौनावाली फाटल नुआ पहिरैत रहलीह, मुदा नरेशक पढाई मे कोनो बिथुत नै हुअ देलखिन्ह। एक बेर त' नरेश केँ फार्म आ किताब लेल पाँच सय टका भुटकुन बाबू सँ पैंच लेबा मे कोन कोन गप नै फेंकन केँ सुन' पडल छलै। नरेशक मोन मे विचारक तूफान उठि गेल। ओ घर सँ बाहर निकलि केँ घूम' लागल। घूमैत पार्क दिस चलि गेल। ओतय एकटा गाछ पर एकटा चिडै अपन बच्चा सब केँ चोंच मे दाना दैत छल। ओकर हृदय फाट' लागलै। पण्डितजी केर संस्कृतक कक्षा मोन पड' लागलै जाहि मे ओ "जननी जन्मभूमिश्च स्वर्गादपि गरीयसि" पर लगातार दू घन्टी पढबैत रहि गेल छलखिन्ह। ओ कक्षा नरेश केँ बड्ड नीक लागल रहै। कतेक दिन धरि ओ एहि श्लोकक पाठ करैत रहै छल। एहि विषय पर वाद विवाद प्रतियोगिता मे सेहो ओ नीक बाजल छल आओर जिला स्तर पर पुरस्कार सेहो भेंटल छलै। ओ एकटा निर्णय लेलक आओर डेरा आबि केँ कनियाँ सँ कहलक- "हमर अटैची तैयार क' दिय'। हम गाम जायब।" कनियाँ बाजलैथ- "इ की बाजै छी। ओतय एखन जा क' की करब? दस बरख सँ उपर भेल गाम गेला। के चिन्हत? बाबूजी सँ नित गप होयते अछि।" नरेश- "डीहक जमीन कीनै लेल जाइत छी।" कनियाँ- "इ कोन बतहपनी धेलक अहाँ केँ।" नरेश- "बताह त' एखन धरि छलहुँ। आब ठीक भ' गेलौं। जाहि मातृभूमि केर माटि-पानि सँ हमर देह पोसल अछि, जे मातृभूमि हमरा हमर पहचान देलक, ओकरा हम बिसरि गेल छलौं। माय-बाबूक आकांक्षा आ मनोरथ बिसरि गेल छलौं। एतय भोपाल मे सब सुविधा अछि, मुदा जे अपनैती हमरा गाम मे भेंटैत रहै तकर अभाव बुझाइत रहै ए। आब गाम साल मे एक बेर त' जरूर जायब।" कनियाँ कनी काल घमर्थन केलकैन्हि, मुदा हुनकर जिद आ दृढताक आगाँ चुप भ' गेलै।
एकाएक नरेशक भक् टूटल। बगलक यात्री, जिनका सँ सकरी मे परिचय भेल रहैन्हि, हुनका हिलबैत कहैत रहै जे श्रीमान् चिकना आबि गेलै, कतेक सुतब, उतरू नै त' ट्रेन फूजि जैत। मुस्की मारैत नरेश बजलाह- "नै यौ, आब जागि गेल छी। एखन धरि सुतल छलहुँ।" इ कहैत ओ टीशन पर उतरि गेल आ गाम दिस चलि देलक। डेग जेना हल्लुक भ' गेल रहै आ तुरन्ते गाम पहुँचि गेल। फेंकन एकाएक नरेश केँ देखलक त' आश्चर्य भेलै आओर मरौनावाली भरि पाँज मे बेटा केँ पकडि कान' लागल। नरेश फेंकन के गोर लागि केँ कहलक- "बाबू, हम आबि गेलौं डीहक जमीन कीनबाक अछि ने।"
साँझ मे दुनू बापूत भुटकुन बाबू लग गेलाह। भुटकुन बाबू नरेश केँ आशीर्वाद दैत कहलखिन्ह- "गाम केँ कोना बिसरि गेलहक?" नरेश- "नै बाबा, बिसरल नै छलौं, कतौ हरा गेल छलौं। आब आबि गेलौं। डीहक जमीन कीनै लेल।" भुटकुन बाबू हँसैत बजलाह- "चल काल्हिये रजिस्ट्री क' दैत छियो। पाई आगाँ पाँछा द' दिह'।" नरेश- "पाई आनने छी बाबा।"
साँझ मे फेंकनक छोट दलान लोक सँ भरल छल। मरौनावाली रहि रहि के चाह बनाबैत छल। नरेशक गाम मे आओर ओकर घर मे जेना पावनि-तिहारक चुहचुही छलै।


text:
किसलय कृष्ण, कानपुर। दिसम्बर १८, २०१५. मैथिली जिन्दाबाद!!
१५ दिसंबर २०१५क साँझ मिथिलांचल महासभा उत्तरप्रदेश, कानपुर द्वारा लाजपत भवनक प्रेक्षागृहमे चारिम मिथिला महोत्सवक आयोजन हर्षोल्लास केर संग सम्पन्न भेल ।
उत्तर प्रदेश सरकारक नगर विकास मंत्री आजम खानक मुख्य आतिथ्य आ के न्यूज़क चैनल हेड माधुरी सिंह, दिल्ली विधान सभाक विधायक संजीव झाक विशिष्ट आतिथ्यमे सम्पन्न भेल उद्घाटन सत्रक अध्यक्षता केलनि संस्थापक रविनाथ मिश्र, मंच पर मिथिलांचल महासभाक अध्यक्ष अमित झा सेहो उपस्थित छलाह । एहि सत्र केर संचालन संयोजक अनिल झा आ किसलय कृष्ण संयुक्त रुपे केलनि ।
आरम्भमे दीप प्रज्वलित भेलाक संगहि विद्यासागर द्वारा गोसाउनि गीतक प्रस्तुति भेल । दोसर सत्र किसलय कृष्ण आ जानबी झाक उद्घोषणामे आरम्भ भेल जाहिमे मैथिलीक प्रसिद्ध कवि अजित आजाद, दीपनारायण विद्यार्थी, रिषी वशिष्ठ, सुभाष चन्द्र झा, सतीश साजन, रामेश्वर निशान्त आदि अपन कविता प्रस्तुत केलनि। तकरा बाद पाहुन फेम गायक सुरेश पंकज मैथिली गीत केर गायन करैत सभागार केँ प्रफुल्लित कय देलनि ।
एहि अवसर पर प्रमुख अतिथि आजम खान द्वारा मैथिल पहिचान अत्यन्त पौराणिक एवं ऐतिहासिक होयबाक बात कहलनि। उत्तर प्रदेश तथा भारतक राजधानी क्षेत्र मे मैथिलक योगदान बहुत सकालहि सँ होइत रहल अछि जे आइ धरि निरंतरता मे रहल अछि। मंचक अध्यक्षता करैत रविनाथ मिश्र कहलैन जे मिथिलांचल महासभा सदिखन अपन अधिकार लेल संघर्ष करैत आयल अछि, ताहि कारण सँ अधिकार नामक स्मारिकाक विमोचन कैल गेल अछि। एहि स्मारिका द्वारा समस्त मैथिलीभाषीकेँ एकजुटताक संग अपन राजनैतिक, सांस्कृतिक, सामाजिक, भाषिक, बौद्धिक अस्मिता प्रति जागरुक बनेबाक कार्य होयत।
मिथिलाक महान गायक सुरेश पंकज एवं मिथिलाक पुत्र वर्तमान दिल्ली विधानसभा सदस्य संजीव झा केँ प्रमुख अतिथि आजम खान केर हाथ सँ मिथिला रत्न सम्मान देल गेल।
विदित हो जे मिथिलांचल महासभा उत्तरप्रदेश एहि बेर चारिम वर्षक आयोजन कएने छल। मिथिला महोत्सव केर नाम पर अगबे गीत-संगीत वा भोज-भातक आयोजन नहि कय एहि संस्थाक अपन एकटा नवीन आ जाग्रत सोच रहैत आयल अछि जे जनमानसक सेवा हो। एकर स्थापनाकाल सँ कार्यक्रमक परिकल्पना बनबैत पूर्व अध्यक्ष व वर्तमान प्रवक्ता सह सल्लाहकार अनिल झा एहि बेर महोत्सव मे निःशुल्क स्वास्थ्य शिविर लगेबाक जानकारी करौलनि। एहि शिविर मे संपूर्ण मैथिल जनमानसक संग अन्य भाषाभाषी ओ संस्कृतिक लोक सब सेहो भाग लैत वांछित लाभ उठौलनि। एहि संस्थाक अध्यक्ष अमित झा जानकारी देलनि जे कोनो कार्यक्रम जाबत जनसरोकार सँ संबंध नहि राखत तऽ ओहि पर खर्च व्यर्थ आ परिणाम शून्य होयत। अतः कानपुर मे मिथिलांचल महासभा सदिखन आपसी एकजुटता सँ महत्वपूर्ण कार्यक्रम करैत आबि रहल अछि, आ ई क्रम सदैव जारी रहत।
साल २०१५ मे निर्धन छात्रक संग-संग उत्कृष्ट प्रदर्शनी लेल छात्रवृत्ति देल गेल छल। पूर्व मे सेहो कतेको जनकल्याणकारी सहयोगक संग समाजक हर वर्ग आ व्यक्ति तक जागृतिक आवाज लैत अधिकारसंपन्न बनबाक संघर्ष जारी रखबाक वचनबद्धता प्रकट सेहो केलैन। संस्थाक समस्त अधिकारीक अपूर्व योगदान सँ एहि बेरुक कार्यक्रम जबरदस्त रहल। देशक अन्य भागक मैथिल सब कानपुरक एहि जागृति सँ जरुर किछु सिखैथ – मैथिली जिन्दाबादक संपादक प्रवीण नारायण चौधरी अपन प्रतिक्रिया मे कहैत सब गोटा केँ बधाई ज्ञापन कयलैन अछि।


text:
— आभा झा।
# हमर _ राम
“भगवान रामक आदर्श व्यक्तित्व ”
राम केवल एक नाम नहिं अछि। राम हिन्दुक एकता और अखंडताक प्रतीक अछि। राम सनातन धर्मक पहचान अछि।राम केवल दू अक्षरक नाम नहीं,
राम तऽ प्रत्येक प्राणी में रमल छथि,राम चेतना और सजीवताक प्रमाण छथि। अहि नाम में ओ शक्ति अछि जे हजार
लाखक मंत्रक जाप में सेहो नहीं अछि।
हिन्दु धर्म में भगवान विष्णुक दशावतारक उल्लेख अछि। राम भगवान विष्णुक सातम अवतार मानल गेल छथि। मत्स्य,कूर्म,वराह,नृसिंह,वामन
परशुराम,राम,कृष्ण,बुद्ध और कल्कि।
रामक जीवनकाल एवं पराक्रम महर्षि वाल्मीकि द्वारा रचित संस्कृत महाकाव्य रामायणक रूप में लिखल गेल अछि। बाद में तुलसीदास सेहो भक्ति काव्य श्री रामचरितमानसक रचनाकार राम के आदर्श पुरूष कहलखिन।रामक जन्म त्रेतायुग में भेल छलनि। भगवान राम आदर्श व्यक्तित्व के प्रतीक छलाह। परिदृश्य अतीतक हो या वर्तमानक जनमानस हुनकर आदर्श के खूब बुझैत छलनि। रामक पूरा जीवन आदर्श,संघर्ष सँ भरल अछि। राम खाली एक आदर्श पुत्रे टा नहीं,आदर्श पति और आदर्श भाई सेहो छलाह। रामक आदर्श लक्ष्मण रेखाक ओहि मर्यादाक समान अछि जे लांघलौं तऽ अनर्थ ही अनर्थ और सीमाक मर्यादा में रहलौं तऽ खुशहाल और सुरक्षित जीवन।
राम जाति वर्ग सँ परे छथि। नर हो या वानर,मानव हो या दानव सब सँ हुनकर
करीबी संबंध छल। निषादराज छी या सुग्रीव,शबरी छी या जटायु सबहक संग चलै वाला ओ देव छथि। भरतक लेल आदर्श भाई। हनुमानक लेल स्वामी। प्रजाक लेल नीतिकुशल न्यायप्रिय राजा छलाह। परिवार नामक संस्था में ओ नब संस्कार जोड़लनि। पति पत्नी के प्रेमक नब परिभाषा देलनि। एहेन समय जखन खुद हुनकर पिता तीन विवाह केने छलखिन।मुदा राम अपन दृष्टि सिर्फ एक स्त्री तक सीमित रखलेन। ओहि नजरि सँ कोनो दोसर स्त्री के कखनो देखलेन नहीं।
वर्तमान संदर्भ में सेहो मर्यादा पुरुषोत्तम भगवान श्रीरामक आदर्शक जनमानस पर गहींर प्रभाव अछि। त्रेतायुग में भगवान राम सँ श्रेष्ठ कोनो देवता नहिं,हुनका सँ उत्तम कोनो व्रत नहिं,
कोनो श्रेष्ठ योग नहिं,कोनो उत्कृष्ट अनुष्ठान नहिं। हुनकर महान चरित्रक उच्च वृति जनमानस के शांति और आनंद उपलब्ध करबैत अछि। संपूर्ण भारतीय समाज हुनका एक आदर्शक रूप में भगवान राम के उत्तर सँ दक्षिण तक संपूर्ण जनमानस स्वीकार केने छथि। हुनकर तेजस्वी एवं पराक्रमी स्वरूप भारतक एकता के प्रत्यक्ष चित्र उपस्थित करैत अछि।
रामक जीवन आम आदमीक जीवन अछि। आम आदमीक समस्या हुनकर समस्या अछि। ओ लंका विजय के बादो ओतऽ के राज विभीषण के सौंप दैत छथि। सीता हरणक प्रसंग में सेहो उद्विग्न नहीं होइत छैथ। वनवास भेटला पर ओकरो सहजता सँ स्वीकार करैत छथि और पिताक आज्ञा मानि कऽ वनक लेल प्रस्थान करैत छथि। हुनकर मोन में विमाता कैकयी और भाई भरतक लेल स्नेह बनल रहैत अछि। हुनकर हृदय करूणा सँ ओत-प्रोत अछि। लौकिक जीवनक मर्यादा एवं राजधर्मक निर्वाहक लेल धोबी के ताना सुनि कऽ सीताक परित्याग करि दैत छथि। हुनक अपन जीवनक खुशी सँ बढ़ि कऽ लोकक जीवनक चिंता छलनि।
आदिकवि हुनका संबंध में लिखने छथि कि ओ गांभीर्य में उदधि (सागर)के समान और धैर्य में हिमालयक समान छथि। रामक चरित्र में पग-पग पर मर्यादा,त्याग,प्रेम और लोव्यवहारक दर्शन होइत अछि। हुनकर पवित्र चरित्र लोकतंत्रक प्रहरी,उत्प्रेरक और निर्माता सेहो अछि। ताहि दुवारे तऽ भगवान रामक आदर्शक जनमानस पर एतेक गहींर प्रभाव अछि और युग-युग तक रहत। जय मिथिला जय जानकी।🙏
आभा झा (गाजियाबाद)


text:
कुटनीतिज्ञ
कुटनीतिज्ञ एकटा राज्य वा एकटा अन्तर-सरकारी संस्था द्वारा नियुक्त व्यक्ति होइत अछि, जेना कि संयुक्त राष्ट्र वा यूरोपीय संघ एक वा अधिक राज्यसभ वा अन्तर्राष्ट्रिय संगठनसभ के सँगे कूटनीति के सञ्चालन करैत अछि।
कुटनीतिज्ञसभ के मुख्य कार्य भेजए वाला राज्य के हित आ नागरिकसभक प्रतिनिधित्व आ संरक्षण अछि; रणनीतिक समझौता के दीक्षा आ सुविधा; सन्धि आ सम्मेलन; सूचना के प्रचार; व्यापार एवम् वाणिज्य; प्रविधि; आ मैत्रीपूर्ण सम्बन्ध। अन्तर्राष्ट्रिय ख्याति के अनुभवी राजनयिक के उपयोग अन्तर्राष्ट्रिय संगठन (उदाहरण के लेल, संयुक्त राष्ट्र, दुनिया के सभसँ बड्का कुटनीतिज्ञसभक मञ्च) के साथ-साथ बहुराष्ट्रिय कम्पनी के प्रबन्धन आ बातचीत कौशल में ओ सभक अनुभव के लेल कएल जाइत अछि। कुटनीति विदेशी सेवासभ आ दुनिया के विभिन्न देशसभ के कुटनीति कोर के सदस्य अछि। भेजए वाला राज्य के एकटा राजदूत के रूप में प्रमुख कुटनीति पदसभ में सेवा करवाक लेल प्रस्तावित व्यक्ति के लेल प्राप्त राज्य के सहमति प्राप्त करवाक आवश्यकता होइत अछि, जेकरा मिसन के प्रमुख के रूप में सेहो सन्दर्भित कएल जाइत् अछि। प्रस्तावित कुटनीति के प्राप्त स्थिति कुटनीति के स्वीकार करि सकैत अछि वा कुटनीति के स्वीकार करवाऽ सँ अस्वीकार करि सकैत अछि।


text:
मंगलवार, 12 मार्च 2013
मिथिलाक गामघर: स्वागतक योग्य अछि यूपीएससी केर नव नियम
मिथिलाक गामघर: स्वागतक योग्य अछि यूपीएससी केर नव नियम: स्वागतक योग्य अछि यूपीएससी केर नव नियम यूपीएससी केर नियममे कएल गेल परिवर्तनक हम सर्मथन करै छी। कारण जँ हमरा लोकनि अपन-अपन मातृभाषाक उन...
रविवार, 10 मार्च 2013
मिथिलाक गामघर: 79म सगर राति दीप जरय भेल सम्पन्न
मिथिलाक गामघर: 79म सगर राति दीप जरय भेल सम्पन्न: 79म सगर राति दीप जरय भेल सम्पन्न दरभंगा: दरभंगा जिलाक घनश्यापुर गाममे रविकेँ 79 सगर राति दीप जरय कथा गोष्ठिक आयोजन भेल। कमलेश झाक संयो...
बुधवार, 6 मार्च 2013
मिथिलाक गामघर: NAPUNSAK GAZENDRA THAKUR KER KUKRITY DEKHAL JAAU ....
मिथिलाक गामघर: NAPUNSAK GAZENDRA THAKUR KER KUKRITY DEKHAL JAAU ....: Gajendra Thakur साहित्य अकादेमी द्वारा युवा पुरस्कारक भेल घोषणा। हिन्दीमे लिखैबला द्वारा मैथिलीमे मात्र पुरस्कार लेल लिखल जेबाक प्रवृत्ति, ...
मिथिलाक गामघर: DEKHU ASHISH ANCHINHAARAK PAAGALPAN . HINDI VIRODH...
मिथिलाक गामघर: DEKHU ASHISH ANCHINHAARAK PAAGALPAN . HINDI VIRODH...: Ashish Anchinhar साल 2012 के लिए मैथिलीमे युवा पुरस्कार पाने वाले अरूणाभ सौरभ को बधाइ... मगर जब जगदीश प्रसाद मंडल जी को टैगोर सम्मान मिला थ...
मंगलवार, 5 मार्च 2013
दहेज मुक्त मिथिलाक सफलतम २ वर्ष पूरा
दहेज मुक्त मिथिलाक सफलतम २ वर्ष पूरा
दहेज मुक्त मिथिला: तेसर वर्षमें प्रवेश(विशेष प्रतिवेदन)
दहेज मुक्त मिथिला आइ ३ मार्च २०१३ तेसर वर्षमें प्रवेश पौलक - विगत दू वर्षमें उपलब्धि सामान्य सऽ सेहो निचां रहल जेना हमर अनुभूति कहि रहल अछि। असफलता-सफलताक द्वंद्वमें फँसबाक लेल नहि, लेकिन आत्मनिरिक्छण लेल ई जरुरी जे दुनू विन्दुपर समीक्छा जरुर कैल जाय।
सफलता आ असफलताक सूची:सफलता १. सौराठ सभागाछी पुन: उत्थान हो ताहि लेल सार्थक सहकार्य। २०११ व २०१२ दुनू वर्ष।
असफलता १. बहुतो युवा द्वारा गछलाके बादो सभामें नहि आबि चोरा-नुका के विवाह करब घोर असफलता आ शायद आरोपके सिद्ध करयवाला जे कहयकाल मात्र दहेजके परित्याग लेल शपथ लेल गेल लेकिन विवाह घडी चोरा-नुका कार्य करब याने अवश्य किछु संदेहास्पद व्यवहार तरफ इशारा करैत अछि।
सफलता २. दहेज मुक्त मिथिला लेल पूर्ण प्रजातांत्रिक चुनाव अनलाइन सभा द्वारा करैत एक कार्यकारिणीक गठन।
असफलता २. मैथिलक आम स्वभाव जे आपसमें मेलके कमी, व्यक्तिवादी बनैत मुद्दाके दरकिनार करैत केवल आपसमें घमर्थनबाजी करब तेकर खुलेआम प्रदर्शन आ विभिन्न बहाने पलायनवादी मानसिकताक प्रदर्शन। एकजूटतामें कमी, अभियानक गतिमें शिथिलता।
सफलता ३. दहेज मुक्त मिथिला लेल वेबसाइटके निर्माण, फीचर व फेसिलिटी पर सुन्दर समझदारीक संग कार्य संचालन सँ एक कीर्तिमान स्थापित कैल गेल।
असफलता ३. उपरोक्त वेबसाइट के समय-समयपर स्थिति-परिस्थिति अनुरूप बदलैत आम जन लेल उपयोगी बनेबाक छल, लेकिन वेब एडमिनिस्ट्रेटर राजीव झा'क व्यक्तिगत व्यस्तता वा अन्य कारणे आवश्यक आश्वासनक बावजूद कोनो कार्य पूरा नहि होयब बहुत पैघ असफलताक द्योतक, एकर समाधान लेल समुचित सहकार्य के पूर्ववत् राखब जरुरी या नहि तऽ नव वेबसाइट निर्माण लेल कदम उठेबाक आवश्यकता।
सफलता ४. २०११ अगस्तमें विराटनगरमें संकल्प दिवस भव्यताक संग मनायल गेल - सैकडों जनसमूह दहेजक कूप्रथा विरुद्ध शपथ लेलाह। नेपालक विभिन्न एफ-एम पर अभियानक जोर-शोर सँ आवाज भेटब - हिन्दुस्तान, प्रभात खबर, जागरण लगायत नेपालक विभिन्न पत्र-पत्रिकामें अभियान प्रमुखता सँ जगह पेलक जेकर सार्थक संवाद सँ लाखों जनसमूह लाभान्वित भेल।
असफलता ४. २०११ में दिल्लीमें राष्ट्रीय अधिवेशन करबैत सगर मिथिलामें दहेज विरुद्ध शंखघोषके महा-योजना विफल। कारण अनेक - दिल्लीमें संगठनके कोनो मजबूत रूप नहि, जे संग वैह द्रोही... आ कतेको अन्य कारण। फलस्वरूप कार्यकारिणीमें आपसी कलह आ टूट-फूट, एक नव संस्थामें एहि तरहक व्यवहार सँ कमजोरी आयब स्वाभाविक।
सफलता ५. २०११ के दुर्गा पूजामें गाम-गाम भ्रमण आ अभियानक प्रचार।
असफलता ५. अभियानमें अपेक्छा सभ सदस्य सँ रहितो बहुतो गाम पधारल सदस्य द्वारा कोनो व्यक्तिगत प्रयास नहि कयला सँ हतोत्साहके प्रसार।
सफलता ६. २०११ दिसम्बरमें विराटनगरक अन्तर्राष्ट्रीय मंच सँ जनसमूह द्वारा दहेज मुक्त मिथिलाक अभियान प्रति समर्थन हेतु सहयोग के आह्वान, नेपालमें दमुमि निर्माण लेल करुणाजी द्वारा प्रतिबद्धता आ सफलतापूर्वक संस्थाक पंजियन कार्य पूरा।
असफलता ६. आन्तरिक राजनीति आ आरोप-प्रत्यारोप सँ पुन: आपसी विश्वासमें ह्रास, पंजियन उपरान्त सोचल कार्य में देरी।
सफलता ७. सौराठ सभामें जानकी नवमी मनयबाक कार्य पूरा।
असफलता ७. जाहि तरहक विचार गोष्ठी करेबाक नियार छल ताहिमें घोर कमी - पुन: आपसी विश्वासमें कमीके कारण तथा अनावश्यक शंका तथा गैर-जरुरी राजनीतिक हस्तक्छेप सँ अभियानकेँ हतोत्साहित कैल गेल। खर्चक बावजूद आवश्यक उपयोगितामें अकाल।
सफलता ८. सौराठ सभा २०१२ में दू दिन सफलतापूर्वक सहभागिता।
असफलता ८. सौराठ सभा २०१२ में राजनीति हस्तक्छेपके कारण शिथिलता।
सफलता ९. दुर्गा पूजा २०१२ में पुन: गाम-भ्रमण आ सौराठ धरोहर के पुनरुत्थान संग माँगरूपी दहेजक प्रतिकार लेल प्रत्येक गाममें एक समिति निर्माण लेल अनुरोध। आगामी सौराठ सभा २०१३ तक एकर प्रतिवेदन प्रकाशन करबाक नियार।
असफलता ९. हरेक कार्य करबाक लेल समूहगत प्रयासके सार्थकता बुझबा में अधिकांश सदस्य असमर्थ आ बस केवल आपसी कट्टी-फट्टी खेल में महत्त्वपूर्ण कार्य करबा तरफ किनको ध्यान नहि होयब।
सफलता १०. राष्ट्रीय स्तर केर पंजियन लेल समस्त कागजी कार्य पूरा - दिल्लीमें आवेदन जमा। पंजियनक प्रक्रिया निरंतरतामें।
सफलता ११. सौराठ सभा २०१२ सँ दू दूल्हाक दहेज मुक्त विवाह करबाक कारणे सम्मान कार्यक्रम विराटनगर के अन्तर्राष्ट्रीय मंच सँ नेपालक उप-प्रधान तथा गृहमंत्री विजय कुमार गच्छदार द्वारा प्रशस्ति पत्र तथा उपहार प्रदान करबाक कार्यक्रम दहेज मुक्त मिथिला (नेपाल) - अध्यक्छा श्रीमती करुणा झा आ सहकार्य मैथिली सेवा समिति - विराटनगर।
असफलता ११. मधुबनीमें औझके दिन तेसर वर्षगांठ मनयबाक लेल अन्तर्विद्यालय स्तरीय वाद-विवाद प्रतियोगिता सँ युवा-पीढीक मानसिकता ऊपर आवश्यक प्रेरणा-स्थापना पर परीक्छा आ संयोजकक अनावश्यक भय तदोपरान्त पलायनवादी मानसिकताक कारणे विफलता।
आगामी योजना:
१. अप्रील २०१३ में मधुबनीमें प्लस २ स्तर के परीक्छा देल छात्र-छात्रा द्वारा दहेज विषय पर वृहत् वाद-विवाद प्रतियोगिताक आयोजन।
२. कम से कम एको गाम में ५ गरीब छात्राक पढाई करेबाक लेल संस्था द्वारा गोद लेबाक प्रक्रिया।
३. नेपालमें प्रत्येक महीना विद्यालय-महाविद्यालय स्तरीय युवा-युवती द्वारा वैचारिक आदान-प्रदान तथा सी-एफएम राजविराज द्वारा रेडियो प्रसारण।
४. जानकी नवमी मनेबाक लेल दरभंगा जिलामें कार्यक्रम। सौराठ सभा तर्ज पर वैवाहिक योग्य युवा-युवतीक लेल सभा आयोजन पर समूह-बहस कार्यक्रम।
५. हरेक जिलामें किछु न किछु कार्यक्रम करबाक नियार। संयोजन लेल स्थानीय कार्यकर्ता व संरक्छक के खोज निरंतरतामें।
एवं बहुतो अन्य!
महत्त्वपूर्ण नोट:१. दहेज मुक्त मिथिला कोनो एनजीओ नहि छी - ई स्वस्फूर्त एवं स्वयं-सहयोगी युवा ताहू में अपन पैर पर ठाड्ह ओहेन युवा शक्ति जिनकामें किछु सार्थक कार्य करबाक लेल त्याग करबाक संग समर्पित रहबाक प्रतिबद्धता सेहो छन्हि। ताहि हेतु शुरुएमें पहाड ढाहय के सपना देखब अतिश्योक्तिपूर्ण अपेक्छा करब होयत। स्पष्ट करी जे आइ धरि लगभग लाख में खर्च कैल गेल अछि जे मात्र जनमानसमें ई चर्चा शुरु करा सकल अछि जे दहेज मुक्त मिथिला नामक अभियान जमीनपर उतरल अछि, आ जखन नामक चर्चा शुरु भेल तऽ अवश्य एकर शीघ्र सार्थक प्रभाव सेहो देखय में आयत। लेकिन दिल्ली एखनहु एहि लेल दूर अछि जे आन्दोलनमें जुडनिहार लोकके संख्या लगभग नगण्य अछि। २०१३ ई. एहि सपना के पूरा करत तेकर पूर्ण तैयारी अछि।
२. दहेज प्रथा आ सम्बन्धित अनेको बात लेल समाजमें बहुतो तरहक भ्रम-भ्रांति पसरल अछि, ताहि सभके समाधान लेल हमरा लोकनिक शोध कार्य निरन्तरतामें अछि। एहि सभ के अध्ययन लेल निम्न लिंक सभ पर जरुर विजीट करी।
(उदाहरणार्थ: दहेज ओ नहि जे लडकीवालाक माँग विरुद्ध माँग कैल गेल हो, बल्कि समस्त माँग जे लैंगिक विभेद उत्पन्न करैत हो आ आपसी विश्वास व स्वेच्छाचारिताक विरुद्ध हो। आदर्श विवाह केहेन हो। दहेज पर भारतीय संविधान कि कहैत अछि। समूहमें कोन लडका वा लडकी अपन विवाह दहेज मुक्त करय लेल चाहैत छथि। एहेन बहुत तरहक तथ्यांक व सैद्धान्तिक निरूपण करबाक निरन्तर प्रयास करबाक लेल हम सभ दृढ-प्रतिग्य छी।)
दहेज मुक्त मिथिला कार्यालय (भारत): ई -७५, सोम बाजार, नन्हे पार्क,नयी दिल्ली ११० ०५९,भारत।
फोन: ०९९१०६०७७२० (संतोष नारायण चौधरी ) एवं ०९३१२४६०१५० (मदन कुमार ठाकुर )।
कार्यालय (नेपाल):राजविराज - ७, सप्तरी, नेपाल।फोन: ००९७७-३१-५२२८३०.
रविवार, 3 मार्च 2013
मिथिलाक गामघर: pahil di safal rahal pahil maithili filim festival...
मिथिलाक गामघर: pahil di safal rahal pahil maithili filim festival...: आइ भोरे भोर दरभंगा पहुँचलौ। मैथिली फिल्म अकादमी दिससँ ओयोजित पहिल मैथिली फिल्म फेस्टिवलमे भाग लेबऽ हेतु। पहुँचैत देखलौ जे किछु मित्र ...
सदस्यता लें संदेश (Atom)


text:
पटना। विश्व बैंक स भेटल राशि क बेहतर उपयोग क लेल सरकार पंचायत क कार्यशैली सुधारत। त्रिस्तरीय पंचायती व्यवस्था क लेल विश्व बैंक छह अरब टका बिहार सरकार कए देलक अछि। आब पंचायत क सुदृढ़ीकरण आ शक्ति क विकेन्द्रीकरण क लेल पहिल बेर बिहार ग्राम स्वराज योजना सोसाइटी (बीजीएसवाईएस) बनाउल गेल अछि। सीएजी क रिपोर्ट मे पंचायत क वित्तीय अनियमितता क मामला उठैत रहैत अछि। एहि स राज्य सरकार क फजीहत होइत रहैत अछि। बीजीएसवाईएस राज्य मुख्यालय स लकए प्रखंड तक मे चारि स्तर पर अलग-अलग नाम स काज करत। राज्य सोसाइटी, कार्यकारिणी समिति, जिलास्तरीय समन्वय सोसाइटी आ प्रखंडस्तरीय समन्वय सोसाइटी। चारू समिति बिहार पंचायत सुदृढ़ीकरण परियोजना (प्रोजेक्ट ग्राम स्वराज) क प्रबंधन आ एकर कार्यक्षेत्र क विस्तार क लेल सेहो उत्तरदायी होएत। राज्य सोसाइटी क बैठक वर्ष मे एक बेर होएत। कार्यकारिणी, जिला आ प्रखंडस्तरीय समन्वय सोसाइटी क बैठक तीन मास मे एक बेर होएत।
उद्देश्य
– पंचायती राज संस्था कए समर्थ आ स्वायत्त बनेबा लेल नीति आ प्रशासनिक माहौल बनाएब
– सरकारी परियोजना क कार्यान्वयन क योजना कए सूत्रबद्ध करब
– पंचायत कए नागरिक आ ग्राम सभा क प्रति ओकर उत्तरदायित्व कए लकए जागरूक बनाएब
– क्षमता निर्माण क लेल फेसिलिटेटर, प्रशिक्षक, निजी-लोक संस्थान आ अधिवक्ता कए शामिल करब
– पारदर्शिता मे बढ़ोतरी क लेल पंचायत मे आवश्यक संरचना क सृजन करब
– पंचायत सरकार भवन, संसाधन केन्द्र, एमआईएस आ आईसीटी क निर्माण क निगरानी करब
राज्य सोसाइटी
अध्यक्ष – विकास आयुक्त
सदस्य – प्रधान सचिव पंचायती राज, वित्त, योजना आ विकास, ग्रामीण विकास, मानव संसाधन, समाज कल्याण, स्वास्थ्य, ग्रामीण कार्य, पीएचईडी, महानिदेशक बिपार्ड
सदस्य सचिव – परियोजना निदेशक (बीजीएसवाईएस)
कार्यकारिणी समिति
अध्यक्ष – प्रधान सचिव पंचायती राज
सदस्य – प्रधान सचिव, वित्त, योजना एवं विकास, ग्रामीण विकास, मानव
संसाधन, समाज कल्याण, स्वास्थ्य, ग्रामीण कार्य, पीएचईडी, महानिदेशक बिपार्ड
सदस्य सचिव – परियोजना निदेशक (बीजीएसवाईएस)
जिलास्तरीय समन्वय सोसाइटी
अध्यक्ष – डीएम
उपाध्यक्ष – सीईओ जिला परिषद
सदस्य – जिला पंचायती राज पदाधिकारी, योजना पदाधिकारी, सांख्यिकी पदाधिकारी, कार्यक्रम पदाधिकारी, सिविल सर्जन, डीईओ, प्रमंडलीय शिक्षा अधीक्षक, कार्यपालक अभियंता, कल्याण पदाधिकारी, जिला परिषद अभियंता
संयोजक – जिला कार्यक्रम प्रबंधक
प्रखंडस्तरीय समन्वय सोसाइटी
अध्यक्ष – सीईओ पंचायत समिति
उपाध्यक्ष – प्रखंड पंचायती राज अधिकारी
सदस्य – सीडीपीओ, प्रभारी प्राथमिक स्वास्थ्य केन्द्र, बीईईओ, प्रखंड सांख्यिकी अधिकारी, कार्यक्रम
अधिकारी (मनरेगा), प्रखंड कल्याण अधिकारी
संयोजक – प्रखंड कार्यक्रम प्रबंधक
पंचायती राज पर एक नजरि
संस्था संख्या
पंचायत 8463
पंचायत समिति 531
जिला परिषद 38
नगर निगम 11
नगर परिषद 43
नगर पंचायत 88


text: हम अपना ब्लाग के माध्यमसँ एक बेर अहाँ सबके मैथिली मे गारि देबा सँ चेता चुकल छी। एक बेर फेर दिल्ली-पंजाब कमय बलाकेँ किछु भाषाई दिक्कतसँ सचेत करए चाहैत छी। दरअसल बहरबैया सभकेँ अपना-आपके किछु विशेष एडवांस करबाके चक्कर में आई-काल्हि ई फैशन भए गेल छनि कि घर में धिया-पुताक संग अंग्रेजीक शब्द विशेष इस्तेमाल करए लगलाह अछि। एहि सँ संबंधित एकटा सत गप्प बताबए चाहैत छी। कोजागरा के राति छलै। भार में खूब रास केरा आएल छलै। एकटा नेना के केरा लेबाक इच्छा भेलै। ओ नानी के कहलकै जे ‘बनाना’ लेब। नानी अंग्रेजी नै बूझि पौलखिन तेँ बच्चा के बात के अनसुना कए देलखिन। बच्चा फेरो दोहरेलकै जे बनाना लेब। नानी फेर नै देलखिन त बच्चा बपहारि तोड़ए लागल। नानी कोरा मे उठा के पुचकारि के पूछए लागलखिन जे गै बाबू की लेब कहू ने। बच्चा कहलक बनाना। नानी कहलखिन कहू न कथी ‘बना देब’। बच्चा कहलक बनाना। नानी फेर पुछलखिन कथी बना देब से त बाजू। बच्चा बनाना-बनाना के रट लगबैत अंगना के दलोमलित कए देलक। एतबे मे बच्चा के कानब सुनि मय हकासल-पियासल दौड़ल अएलीह। जखन पता चललैन्ह जे बच्चा केरा लेल कनैत अछि त मए पर बरसि पड़लीह। मए के कहली जे तोरा बुते एकटा केरा नै भेलौ देल। मए कहए लगलखीन इ त किदैन बना देबए कहैत छलौ। दुने माय-धी के बहस होमए लागल आ माहौल गरमय गेल। तैं सचेत करैत छी जे बच्चा के कने-मने अपनो भाषा के ज्ञान दियौ नै तँ अपने पर बिसैत। अंग्रेजी बुझनाइ कोना खराब नै मुदा ओ हिंदी सेहो बुझए। सिक्सटी नाइन बुझए त’ उन्नहत्तर सेहो बुझे एकर खयाल जरूर राखी।


text:
बेबी झा।
# जूडशीतल #
सौरमास के अनुसार बैशाख मास में सक्रांति के समापन आ मसादी के शुरुआत में अन्य प्रांत में # बैशाखी # आ अपना सब ठाम # जूडशीतल # के नाम स ई पावनि नववर्ष के उपलक्ष में मनाओल जाईत अछि |
ओना त ई पावनि सब ठाम कोनो ने कोनो नाम स प्रचलित अछि मुदा, अप्पन मिथिला में त एकर महत्व देव, पितर आ प्रकृति स सेहो जुड़ल अछि |एतेक स्वच्छ पावनि जकर अर्थ नामे स स्पष्ट भय जाईत अछि | जूड अर्थात जूडेनाय (तृप्त केनाय) शीतल अर्थात ठंढा, स्वच्छ जल स अपना स पैघ व्यक्ति, छोट के माथ पर आशीर्वाद स्वरूप ठंढा जल स जूडबैत छथि जे जीवन प्रयंत प्रत्येक वस्तु स परिपूर्ण रहथि संगहि चित्त स्थिर रहैन |बहुत बेर हमरा सब के देखबा में अबैत अछि जे धन के अधिकता के कारण लोक सेहो अप्पन स्थिरता गबा दैत छथि |जाहि कारण अप्पन जमीन स हटि जाईत छथि अपना स निम्न व्यक्ति के हीन बुझैत छथि एहि तरहे जूडशीतल हमरा सबके जीवन के बहुत किछु सिखबैत अछि |अप्पन मिथिला में सेहो ई पावनि दु तरह स मनाओल जाईत अछि जहातक हम जनैत छी दरभंगा, मधुबनी में एके दिन के पावनि होईत अछि |एके दिन यानि बैशाख में चौदह तारिख कय जे लगभग हर वर्ष निश्चित अछि सतुऐन के संग -संग बरी, भात दलि पुरी, मुनिगा देल लालि, तरूआ, नीमभाटा, पापड इत्यादि सामग्री के स भगवती के पातरि परैत अछि आ पितर के तृप्ति के लेल जल स भरल घट जाहि में पैसा आ आम सेहो धयर रहैत अछि | हमरा सबहक सासुर यानि सीतामढ़ी दिश ई पावनि दू दिन में मनाओल जाईत अछि |पहील दिन के सतुऐन कहल जाईत अछि जाहि दिन सतुआ, मिट्ठा ( गुड़) , जल स भरल पात्र , आम , द्रव्य , बियैन आ जनौ – सुपारी त निश्चित रूप स कियो – कियो वस्त्र घर के पैघ सदस्य दान कय ओहि दिन भोजन में सतुआ खैत छथि | बरी- भात बनि कय, भात में पानि धरा जाईत अछि | लोक सब बागमती स्नान लेल जाईत छथि संगहि ओतय स जल भरि भगवती लग रखा जाईत अछि ओहि जल स प्रात भने जे # बसिया पावनि # के नाम स प्रसिद्ध अछि, भगवती नीपल जाईत छथि आ भोरे – भोरे घर के प्रधान महिला सब के जूडबैत छथि |ओकर बाद भगवती के खीर -पुरी आ बसिया बरी – भात के पातरि परैत अछि | दुआरी – धुरखुर आ चुल्हा पर, बरी – भात राखि जुडायल जाईत अछि |
एहि पावनि के नजदीक में कोईली अपन मधुर तान सुनबय लगैत छथि आम, लीची के टीकोलाक संग गहूंम, रब्बी के बालीक संग अटूट फूल स लदल वृक्ष देखल जाईत अछि | बागमती नदीक किनारा पर बालू में खीरा , ककरी, तरबूज सजमैन इत्यादि तरकारी सब ओघरायल रहैत अछि | मौसम सेहो अत्यंत रमणीय ने अधिक जाड ने अधिक गर्मी | एहि पावनि के बाद स लगन सेहो शुरू भय जाईत अछि |सब शुभ काज के आरंभ |
हम सब नव अन्न जेना की – गहूंम, रहरिया, खेसारी , बदाम आदि के भगवती के व्यंजन चढा सबगोटे खाईत छी |
बहुत लोक त अप्पन सबहक ई पावनि के फालतू बुझैत छथि | मुदा, सही मयने में देखि त एकर सार्थकता स्पष्ट देखल जाईत अछि जे दृष्टिगोचर करबैत अछि जे प्रकृति हमरा सबहक लेल कतेक महत्वपूर्ण अछि जे खाश कय गाम में बेशी देखल जाईत अछि | मुदा, कतौ छी खाईत त अन्ने छी| अन्न अन्नपूर्णा छथि हिनकर आदर करी हिनका बर्बाद नहि करी आ संगहि अप्पन सबहक पारंपरिक पावनि जे कोनो ने कोनो रुप में विशेष अछि एकरा बरकरार रखबाक लेल हरदम प्रयास करी |
जय मिथिला जय जानकी 🙏🙏